text:
E campeonato 2019-2020 aki cu a cuminsa un poco stranjo, toch na ‘final di e prome rond’ a man’e bolbe bek na normalidad, e ‘normalidad’ ta cu e cuater prome ekiponan riba tabla di posicion ta historicamente e cuater grandinan di futbol Arubano. Pero, tambe por bisa cu tin un paridad claro p’e bataya pa e di cuarto lugar riba tabla (hasta p’e di tres lugar), e diferencia entre posicion tres y shete riba tabla ta solamente 5 punta, y e diferencia entre posicion seis y nuebe ta solamente 4 punta, e bataya pa evita playoff promocion/degradacion tambe lo ta hopi intenso.
Tabatin sorpresa tambe den e prome rond di e campeonato aki, y por spera cu e di dos buelta di e campeonato lo bai bira hopi interesante mes, esey ta ora cu e “restart” sosode despues di culminacion di ‘Copa Betico Croes 2020’.
Varios ekiponan cu caranan nobo, tabatin bastante hungadonan a troka club prome cu e temporada a cuminsa y varios cambio di directornan tecnico, cu a cambia algun dynamico di e manera di hunga di varios ekiponan, strategianan a varia y tambe e resultadonan.
RCA, a actual campeonan ta sigui comandando e tabla di e campeonato aki, pero esaki ta un otro RCA compara cu e prome rond di anja pasa y tambe bastante diferente cu e ekipo di e di dos buelta cu a termina como campeon 2018-2019. Pero, mester bisa cu e formula nobo aki, apesar di tin casi e mesun personal di anja pasa, except un cuerpo tecnico nobo, a resulta den un RCA ‘invicto’ den full e prome buelta, cu solamente 1 gol so den contra den 9 partido, en cambio a anota 15 gol pa un averahe di 1.66 gol pa wega, cu no ta halto, pero, permitiendo un gol so den nuebe wega (ocho clean sheets), ta suficiente pa gana casi tur wega te cu awo! Un formula exitoso sin duda, un futbol pragmatico y inteligente, y awo “que hubo” si RCA cuminsa anota mas gol, ta ken lo por para nan? Nan por drecha nan punteria, paso, chens nan ta traha toch, of, nan lo tira mas dilanti den ofensiva, riska mas? Pero, con cu bai cu bin, ta resultado ta conta na final.
E diferencia entre RCA y nan seguidornan riba tabla, Dakota, ta e wega cu RCA a gana Dakota 2-1 den siman seis. Dakota, un ekipo hopi balansa, a sabi di anota 7 gol mas cu e Tricolornan, y nan a permiti 9 den contra, un averahe hopi bon di 1.00 (gol den contra) pa wega, excepcional, pero toch nan ta na di dos luga! Y “que tal” di Nacional? Un ekipo descumunal den ofensiva, 40 gol na fabor y solamente 11 den contra (doel saldo di +29), ta hopi bon, pero, nan a empata tres y perde dos biaha, vooral p’aso tabata contra e top dos nan, Nacional ta 10 y 7 punto trei RCA y Dakota respectivamente. Estrella, e di cuarto ekipo riba tabla, a bula pasa riba Bubali y Britannia pa drenta top cuater den un bon ratcha, except pa e derota di 1-0 contra RCA, un “inhaal wedstrijd” for di fecha tres, un wega hopi competitivo.
Esaki ta e ‘Futbol Aruba Power-Ranking’ pa Pasco 2019 y Anja Nobo 2020:
1. RCA – E Tricolornan ta un ekipo cu sa con pa gana, no ta pornada nan ta campeon, pero mas importante, nan sa con pa cambia nan wega pa logra resultado, nan experiencia ta crucial, ta parce un ekipo imbatibel, pero bala ta rondo. RCA ta riba un ratcha sin perde di nuebe wega, ocho victoria y solamente un empate di 0-0 contra Britannia den siman 7. Un ekipo motiva y sin un ‘nomber grandi’ e campeonato aki, tur hende ta traha hunto den ekipo pa haya bon resultado.
2. Dakota – Den cualkier otro campeonato e “Amarillonan”, un ekipo hopi balansa, posiblemente lo ta comandando tabla sigur cu e numbernan aki; 22 gol na fabor y 9 den contra, e unico wega cu nan a perde tabata 1-2 cu e lider RCA den siman seis, esey ta hasi cu nan ta na di dos lugar riba tabla. E yegada di Alex “Power” Hassel den medio-campo a duna e Dakoteronan mas recuperacion di bala y a libra Albert Briceño pa hasi mas creacion ofensiva den wega, Fernando de Sousa ta nan homber gol.
3. Nacional – Ta prueba cu anota hopi gol no ta necesariamente e clave pa bon resultado, mester sa gana ora mester gana tambe. E ekipo di Nacional ta diferente cu anjanan anterior, ta un placer pa wak nan hunga bala y anota asina hopi gol, te cu awo 40 gol den nuebe wega! Nan tin tres hungado den top 10 di goleadornan, Devis Oliveros su so tin 16 gol anota, mas gol cu henter e ekipo di RCA. Ta parce cu Nacional falta profundidad riba banki man’e den otro anjanan, y perdiendo Valdo Leocadio, Deffrey Banton y Chito v/d Biezen, hungadonan di experiencia a afecta nan wega. Apesar cu mester bisa cu 11 gol den contra den nuebe wega ta fenomenal. E empate cu Bubali y La Fama a costa nan punta.
4. Estrella – Merecidamente a yega bek den top cuater, hungado un futbol hopi creativo, un wega di posesion, y hasta trahando chensnan di gol, pero, mester anota tambe! si tabata asina nan lo tin un mihor doel saldo cu +4. Talento tin pa anota mas gol den pianan di Trevor Faro y Denrick Lopez, Anuar Kock tambe por anota si mester. Estrella tabata protagonista di probablemente e miho wega di e campeonato aki te cu awo, e partido dramatico contra Nacional den siman shete unda nan a empata 3-3, partido hopi competitivo unda cu no tabatin ni un carchi di amonestacion, super deportivo y atractivo.
5. Bubali – “Believe it or not” a bin di menos pa mas den nan wega den e ultimo partidonan, apesar di nan miho dos desempeñonan di e campeonato, unda ironicamente nan a perde 1-2 y 0-2 cu Estrella y RCA respectivamente. Si nan sigui hunga asina, sigui cu e golnan di Jhon Silva, cu Ethan Tromp y Mark Jacobs hayando nan forma y cu bastante pianan hoben y talentoso, nan por ta contendiente pa e di cuarto lugar riba tabla y playoffs. Bubali ta un punta so for di cuarto y tres lugar riba tabla, trei Estrella y Nacional.
6. Britannia – Un ekipo cu sin duda tin hopi talento, technica y condicion fisico, por hopi mas, claro, tin hopi caranan nobo tambe cu a yega den e campeonato aki, kizas ta question di tempo pa nan a custumbra cu otro? Ta hasi falta tambe un Luis “Coco” Estrada, un motor den medio campo, clave p’e wega ofensivo, cu “leadership” pa maneha e ekipo riba cancha. E Pumanan ta den di seis lugar riba tabla, y apesar di e talentonan cu a yega e anja aki, falta gol! Coach Juan Valdez a bai, e ekipo ta preocupa cu nan lo no yega playoffs atrobe pa di dos anja sigui.
7. Caravel – E ekipo sorpresa di e campeonato aki. E Piratanan ta cinco punta so trei Estrella pa e di cuarto puesto riba tabla. Ora cu hopi a kere cu ta La Fama ta e ekipo pa sobresali y bataya pa e di cuatro lugar, ta Caravel a bin di abou, ganado La Fama y Bubali, ambos cu score di 1-0, pa consolida nan mes den di shete lugar, hopi cerca di top cuater y playoffs. Un ekipo bon para riba cancha cu un wega fisico y cu sa defende.
8. La Fama – Un ekipo cu tabata coriendo riba tur cilinder, pero a perde sorprendentemente e dos ultimo weganan importante contra nan rivalnan mas di cerca cu ta Caravel (0-1) y Brazil Juniors (2-5). Esey a hasi cu e Savaneteronan a cai te den posicion ocho riba tabla, apesar di un doel saldo di +2, mihor cu tur e ekiponan bou di top cinco, pero, awor ta den bataya pa evita playoffs di promocion/degradacion (y yega e posicion shete), apesar cu ainda falta mitar campeonato pa bai.
9. Brazil Juniors – Cu nos a kere ta cla pa bai hunga pa promocion/degradacion na final di campeonato, a lanta cabes alfin y a gana nan dos ultimo weganan, incluyendo e victoria grandi di 5-2 riba La Fama den e ‘derbi di brug p’ariba’. Un ekipo cu no ta esun di e prome buelta di anja pasa, pero, ainda tin nan wega di hopi velocidad, cu talentonan man’e Theo Texeira, Shequan Cornett, hunto cu Albert Francis y su olfato pa gol y Deion Geerman cu ta un homber clave den medio campo, un trahado incansable sin duda, nan tin chens di sali foi “sotano”.
10. SC United – Mester di punta urgentemente, pero, mester bisa cu nan a duna Estrella bataya den nan ultimo wega apesar cu nan a perde 1-3 na final, e wega tabata 1-1 na halftime. Si United hunga asina contra La Fama, Brazil juniors, y Britannia, nan por duna bataya pa evita degradacion automatico, mester sigui cu e intensidad cu nan a demonstra den wega contra Estrella, tur cos ta posibel, milager ta existi ainda!
Cu esaki tambe nos ta bisa ‘Bon Pasco y Felis 2020’ na tur e fanaticonan di Futbol y e seguidornan di Futbol Aruba, bo fuente di futbol na nos dushi isla.


c: text/html

text: Diasabra atardi a drenta informe di un accidente cu hende herida na Quillsstraat, mesora a dirigi tanto polis como ambulans na e sitio. Na yegada di e patruya a bin encontra cu ambulans caba na e sitio atendiendo e mucha. Ta asina cu e mucha coriendo bicicleta a sali for di cura y no a mira e auto y a bay dal riba e auto. Debi na e impacto e mucha a dal abao y herida su mes levemente, e mucha no kier a bay hospital den e ambulans. E tata a logra convence e mucha y nan a bay hunto hospital den auto particular.

robotstxt: allowed

filter: keep


text: Diadomingo madruga a drenta informe di cu tin un persona drumi riba caminda pabao di rotonde Madiki riba E.J. “Watty” Vos blvd., mesora a dirigi un patruya na e sitio. Na yegada di e patruya a bin topa e homber drumi riba caminda mesora a para e patruya baha hala e homber for di caminda. E homber tabata burachi y tabata tin su dedenan na sanger y tabata papia spaño bisando cu nan a bay cu su cartera. Polis a bay pa hib’e warda di polis unda eynan por saca afor tur informacion. Na warda a bin logra haya sa cu aki ta trata di un venezolano illegal y cu un otro patruya a topa mas tempran ta bebe cu su amigo na e gallero den cercania. Mesora ela ser deteni y hib’a warda di Sanicolas pa buracheria y den oranan di dia lo pas’e pa Guarda Nos Costa pa sigui cu e procedura.


text:
ORANJESTAD, Aruba – 29 juni 2020
Despues di mas cu 1 luna y mei cu Aruba no a conose mas caso positivo di Covid-19, awe DVG ta bolbe registra 2 caso positivo nobo. Ta trata aki di un cluster, dus 2 caso na e mesun cas. Tur dos persona a bolbe Aruba for di Colombia dia 15 juni y a wordo informa door di DVG pa permanese den cuarentena pa 2 siman y a wordo controla door di task force segun protocol.
Tawata diasabra ultimo cu un di e personanan a cuminsa presenta sintoma y a busca asistencia medico. Riba peticion di dokter di cas DVG a haci test di Covid-19 serca tur dos persona cu e resultado ya conoci. Como cu e personanan aki tawata den cuarentena e posibilidad cu nan por a plama e virus ta uno chikito, pero apesar di esaki DVG ta sigui prosedura normal pa averigua si toch e personanan aki por tawata tin contacto cu otro persona.
DVG desde inicio di e crisis di Covid-19 na Aruba a hiba un maneho transparente y lo sigui hiba e mes un maneho aki. No tin ningun motibo pa tapa of sconde ningun informacion pa comunidad manera cu cierto personanan kier insinua. DVG y Gobierno a informa comunidad cu habrimento di nos frontera lo conduci cu nos lo por bay haya casonan nobo. Sinembargo comunidad por ta trankilo pa motibo cu Aruba tin un bon structura pa detecta, isola y controla casonan cu presenta. Loke na comienso di e crisis aki nos como pais no tawata conta cu ne.
Banda di esey Gobierno a percura pa nos capasidad di camanan den ICU a wordo eleva pa di e manera aki por brinda cuido medico nesesario na mas persona.
Durante e lunasnan cu a transcuri DVG y Gobierno a percura pa duna mas hopi informacion posibel riba con cada uno di nos mester cuida nos mes. Es cu a tuma tur conseho y ta practica e reglanan no tin motibo pa tin miedo.
Registro di dos caso nobo di Covid-19 na Aruba no nifica cu planesnan haci pa cu nos reapertura di frontera lo cambia. Plan di reapertura di Aruba su frontera a wordo traha cu miras riba diferente senario y registro di casonan nobo no a wordo descarta nunca.


text:
Den e reunion general ku Konseho di Bònt di Unkobon a tene den luna di yüni último, a keda aprobá algun kambio den personal di Unkobon.
Señor Wietze Koopman ta baha komo presidente di Konseho di Bònt i señor Quintin Knuf lo bai okupá e puesto di presidente di Konseho di Bònt. Konseho di Bònt ta e órgano ku ta representá e miembresia di Unkobon i ta determiná entre otro e rumbo stratégiko di Unkobon.
Señor Eric Booi, den luna di mart último a baha komo presidente di direktiva di Unkobon i señor Wietze Koopman lo ta su susesor temporal.
Tur funshon den Unkobon ta wòrdu ehersé pa boluntarionan. Si bo tambe ta deseá di kontribuí na bienestar i interes di konsumidónan di Boneiru, bo por mèldu bo mes na secretariaat@unkobon.org.


text:
riba djaluna 16 di ougùstùs sentral di polis a risibí notifikashon ku a gara un hòmber na momentu ku e tabata ke hòrta den un outo ku tabata stashoná na un kompleho di apartamentu situá na Kaya Rotterdam. E sospechoso a logra bai for di e sitio, pero e persona atento ku a yama sentral di polis, por a duna un bon deskripshon di e hòmber i a sigui wak unda e hòmber a bai. Dor di esaki e por a mèldu den ki outo ku kua plachi di number e sospechoso a kore bai.
Despues di un búskeda kòrtiku a señalá e outo aki na altura di ‘Thousand Steps’. Aki a kontrolá e sospechoso i a listra su outo. Durante esaki a bin topa ku un pistol armá i tambe munishon i a konfiská esakinan. A konfiská e outo tambe pa investigashon mas aleu. A detené e hòmber di inisial H.A.C. di 56 aña en konekshon ku intento di ladronisia I pa violashon di Lei di Arma BES.
Investigashon den e kaso ta andando.


text:
Director di Departamento di Impuesto (DIMP) Luenne Gomez Pieters ta duna di conoce cu diabierna ultimo tabata un dia hopi grandi y importante no solamente pa Aruba pero e paisnan cu ta asocia cu e organisacion internacional pa desaroyo economico y cooperacion.
Den e organisacion aki tin un cantidad di 136 pais cu a bay di acuerdo pa tin un impuesto minimo di 15% na momento cu ta trata servicionan online.
E no ta un secreto mirando cu na Aruba y internacionalmente ya caba a debati riba e parti aki unda cu ta mira cu e economia digital ta hopi dificil pa por sa unda lo mester paga impuesto debi cu e ta bende servicionan diferente na diferente pais y na diferente hende rond mundo.
Esaki no ta conta pa tur e multi internationals manera Amazon, Google , Netflix , Microsoft ect ect . Esakinan ta companianan cu tin un entrada 20 milliard euro bay ariba of 750 miyon bay ariba y cu nan ta cay den e categoria cu nan ta aplica e impuesto minimo di 15%.
Actualmente tin 136 pais cu a bay di acuerdo cu e iniciativa aki y awor ta den e fase cu lo mester bay wak con lo hink’e den nos leynan local. “Nos tur sa cu Aruba ta actualmente bezig tambe cu reforma fiscal y e ta cay den e mesun liña di trabao cu mester atende cu ne. E paisnan cu ta asocia cu e organisacion aki a bisa cu nan ta desea di implementa esaki pa 2023. E ta poni cu den 2022 e trabaonan mester sosode unda cu lo mester mira na unda e entradanan aki lo mester keda aloca y cua grandura di impuesto lo cay pa cada pais.
Segun Director di DIP, aki ta bin e rancamento di siboyo na unda cu Merca antes no tabata mucho interesa pa tin un impuesto den companianan grandi asina’ki. Sinembargo por a mira cu awor si a tuma nota cu Merca tambe ta desea di firma den e organisacion. Den un situacion asina ta haya cu cada pais tin cu paga nan fare share unda cu transparencia fiscal ta algo hopi importante. No ta solamente e homber chikito tin cu paga su inkomstenbelasting y su grondbelasting, pero e companianan grandi cu tin nan entradanan bruto door cu tin diferente structura.
Nan ta duna servicio na diferente pais cu kisas no conoce un belasting, pero cu ta uza un structura di antes manera Panama, Virgin Island cu no conoce un winstbelasting.
Ta paisnan cu bo ta wak unda aworaki tin un presion hopi halto riba cada pais pa por forma parti di iniciativanan asina. Esaki debi cu ta toma nota cu internacionalmente tur compania y tur contribuyente individual ta paga nan fare share na impuesto.
Pa Aruba mes despues di e reunion di diabierna lo mester bay sinta hunto y traha hunto. Sinembargo ya caba Aruba tabata pensando pa implementa esaki den leynan existente manera BBO of introduccion di un BTW cu posiblemente pa tin un tipo di areglo tambe.
Unda cu ta brinda e servicio online, e compania mester registra su mes p’asina Aruba mester controla e leynan internacional. Pero tambe kico ta e ley cu e otro paisnan ta cumpli cu ne y evalua kico ta e posibilidadnan pa pone den nos propio leynan aki na Aruba. Sinembargo Aruba ya caba ta trahando riba leynan den reforma fiscal cu ta pega su mes na e landsbesluitpakket di Aruba.
Aruba ta un di e paisnan chikito cu ta asocia su mes na e organisacion aki, pero tin paisnan grandi cu tambe ta den dje. Sinembargo e paisnan grandi ta para hopi fuerte tras di e organisacion menciona, manera Francia y Merca.
Tin paisnan manera Kenia, Nigeria, Pakistan y Srilanka cu no a firma e acuerdo aki, pero tur hende ta pensa cu den un lapso di tempo cortico tambe lo cuminsa firma. Tin algun pais un poco reserva na momento cu ta trata e porcentahe unda cu ta duna di conoce cu e porcentahe di 15% ta hopi halto. Tambe tin e discusion cu si e 15% ta keda pa den futuro e no lo subi.
Den e reunion cada pais a haya chens pa duna nan opinion y mas cu 600 persona tabata riba zoom y na Aruba pa 6 or di mainta mester a subi zoom debi cu e reunion a tuma luga na Paris.
Pa Aruba mes e negoshinan online ta keda controla. Departamento di Impuesto ta controla Facebook, Google y corant, pero tambe sa cu hopi propaganda ta pasa via di whatsapp y ta tuma nota cu e contribuyente no ta registra na Departamento di Impuesto, pero DIMP lo registra nan y lo manda nan formulario di impuesto pa nan por paga y esnan cu no ta pagando por haya nan mes confronta cu un boet.


text:
SVb y Ocupacion Minimo
Banco di Seguro Social di Aruba SVb ta haci e siguiente adaptacionnan en conexion cu maneho temporal di ocupacion minimo, cu ta drenta na vigor entrante dialuna 16 di maart 2020:
- Tur nos departamentonan ta traha a base di ocupacion minimo.
- Unda cu ta posibel ta traha cu cita ademas nos ta sigui duna servicio via telefon y email. Doño di trabao por sigui tuma contacto cu nos Helpdesk via Whatsapp.
Control medico ta sigui tuma luga, nos balie di Administracion Medico ta keda habri te cu 10:00 AM
Nos ta pidi tur bishitante di SVb pa tene cuenta cu esaki y pa evita aglomeracion di hende.
Tene cuenta tambe cu den caso cu bo persona tin y ta sinti:
- tosamento OF tin problema pa hala rosea
- y keintura di 38℃ of mas:
NO PRESENTA NA SVb!
- YAMA 280-0101
- Notifica AO via nos telefon 527-2782, entre 7:00 AM – 12:00 PM & 1:00 PM – 4:00 PM (diasabra, diadomingo y dianan di fiesta 7:00 AM – 11:00 AM)
- NO POR NOTIFICA AO ONLINE!


text:
Gratis
Paseo/Tour den Museo Arkeologico Arubano
Descripcion
Si bo ta interesa den e herencia cultural rico di Aruba, e ora ey un bishita na Museo Arkeologico Arubano sigur ta na su luga. Museo Arkeologico Arubano ta ofrece tour den su exhibicion unico aki. Door di obheto arkeologico y tecnica moderno, e exhibicion aki ta duna informacion di origen y cultura di e prome habitantenan di Aruba. E exposicion permanente ta duna e bishitante un bista riba e cultura cu a habita nos isla durante e prome periodonan historico. Museo Arkeologico Arubano ta organisa tambe programa publico atractivo cu charla, proyecto educativo y tayer.
Unda pa pidi'e? / Mas informacion na
Museo Arkeologico Arubano
Orario: Diamars pa diabierna di 10.00am – 05.00pm y diasabra y diadomingo di 10.00am - 02.00pm.
Cuanto e ta costa?
Cuanto tempo ta dura pa hay'e?
No mester warda


text:
Kontrol riba uso di alkohól.
KOMUNIKADO DI PRENSA 110/ 2020
13 mart 2020
Kontrol riba uso di alkohól.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 12 di mart 2020, entre di 6’or di mainta pa 6’or di atardi, Polis di Airport
KPC konhuntamente ku Departamentu di Tráfiko i KMAR a tene kontrol riba uso di
alkohól bou di pilotnan. E kontrolnan aki a tuma lugá na aeropuerto Hato, na
momentu ku e pilotnan di diferente aerolinea tabata bai kuminsá ku nan buelo.
Polis a kontrolá un total di 16 pilot i tur a test negativo i por a sigui nan destinashon.
E kontrolnan aki ta kontinuá.


text:
Huramentashon di Asistente Botikario Bonsen
Huramentashon di Asistente Botikario Bonsen
Geplaatst op 28 September 2021 dor di Ministerio Salubridat Públiko, Medio Ambiente i Naturalesa
WILLEMSTAD – Resientemente Minister di Salú, Medio Ambiente i Naturalesa dr. Dorothy Pietersz-Janga, a huramentá Asistente Botikario sra. Carlein Anne Bonsen.
Minister Pietersz-Janga ta enkargá ku huramentashon ofisial ku mandato di Gobernadó i sra. Erseline Ramazan a atendé e parti protokolario. Di e forma akí e Asistente Botikario ku a huramentá a kumpli ku eksigensianan di nos leinan vigente pa e por ehersé su profeshon. Despues di e akto ofisial, Minister Pietersz-Janga a felisitá sra. Bonsen i a dese’é tur klase di éksito. Señora Bonsen ta temporalmente na Kòrsou i lo bai laborá pa 6 luna na Botika Mahaai.
Riba pòrtrèt: Minister Pietersz-Janga i sra. Carlein Bonsen despues di e akto ofisial.


text:
Alcolado Glacial ta un marka Kurasoleño masha konosí bou di e poblashon di Kòrsou. E ta un produkto hopi kerí i e ta wòrdu usá na hopi lugá riba e isla ya pa hopi generashon. Aunke e produkto a bin ta kumpli ku diferente uso den transkurso di aña, e ta sigui ta un produkto ku bo mester tin den kas. No ta bèrdat?
Pero, kiko ta e historia di Alcolado Glacial? Kon bin a krea e produkto aki? Anto kiko a sòru pa e produkto aki bira un di e produktonan mas importante i eksitoso di Kòrsou? Lesa e artíkulo aki i laga nos bai bèk den tempu pa selebrá huntu e historia di Alcolado Glacial.
Alcolado Glacial a nase
Den dékada di añanan ‘40, un botikario na Kòrsou tabata buska un alternativa pa un ‘after-shave lotion’. E botikario aki, di ken nos no tin masha detaye, a eksperimentá ku vários produkto i diferente ingrediente, te na momento ku el a yega na e reseta di Alcolado Glacial. E botikario a ripará ku e no a yega na e after-shave lotion ku inisialmente e kier a yega na dje, pero ku e produkto ku el a krea, si tabata tin kualidatnan hopi refreskante. Despues di esaki, el a aserká Curaçao Laboratories anto bende nan e reseta.
E nòmber Alcolado Glacial a wòrdu skohe dor ku Alcolado ta nifiká friu anto Glacial ta un masa di eis. Pues ku e nòmber Alcolado Glacial ke representá un friu fuerte… anto kua mihó kompañero pa esaki ku un pingwin? E detaye interesante tokante esaki ta ku, ni maske e pingwin ta hopi konosí anto ta un di e pilánan di e marka Alcolado Glacial, en realidat nunka no a skohe un nòmber p’é. Si Curaçao Laboratories lo puntra bo pa duna e pingwin un nòmber, kua nòmber abo lo skohe?
Alcolado Glacial den komunidat kurasoleño
Ta for di 1948 spesífikamente, Curaçao Laboratories a kuminsá produsí i bende Alcolado Glacial den kantidatnan grandi. Na momento ku a kuminsá e produkshon, no tabata tin un idea di e importansia ku e produkto aki lo bai tin den pueblo kurasoleño. Loke si tabata bisto ta ku e produkto aki tabata destiná pa aliviá i kombatí e kalor ku nos sa eksperensiá riba nos isla. Poko poko e produkto a wòrdu adoptá pa grandi i chikí i el a bira un produkto ku simplemente no por a falta na kas. Dor ku mayoria di poblashon no tabata tin èrko na kas, a bira un kustumber pa basha un tiki Alcolado Glacial den awa ora di baña i asina sinti fresku pa mas largu. Ta asina ku e Alcolado Glacial a bira konosí komo e ‘èrko den bòter’.
Ademas di refreská, usuarionan regular di Alcolado Glacial a kuminsá us’é pa doló di kabes, nanishi será, tosamentu, doló di múskulo, aliviá piká di sangura, entre otro. Ta asina Alcolado Glacial a kuminsá bira parti di nos bida diario. Otro suseso ku a kontribuí na e kresementu di Alcolado Glacial tabata e tremendo propagandanan i promoshonnan ku Glacial a bin ta desaroyá den transkurso di aña. Awendia bo ta mira Glacial ta refreská hende riba kaya, den promoshon na diferente supermarket, hasiendo rifa tremendo riba medionan sosial, i hopi mas. Pero ken di nos (mayornan) ta kòrda temporada ku Mener Angel Job tabata usa su Alcolado Glacial den su programa “Show di Job” na kanal 8? E programa aki sigur a duna un impulso na Alcolado Glacial i ta forma parti di e kresementu di e marka.
Alcolado Glacial den eksterior
Ta ku hopi orguyo por bisa ku despues di hopi aña di esfuerso i apoyo di nos poblashon lokal, Alcolado Glacial ta konta ku rekonosementu mundial ya ku e ta wòrdu eksportá na mas ku 33 pais rònt mundu.
Plannan pa den futuro
E plannan di Alcolado Glacial ta pa sigui refreská i laga bo sinti mihó den momentonan malu. E intenshon pa ku futuro ta pa sigui desaroyá produktonan di kalidat altu, ku por kompañá bo den bo bida diario, i ta p’esei tin e Desinfektante di Man anto e Rub di Glacial. Otro produkto ku Glacial tin pensá di trese riba merkado lo ta produktonan similar, di kuido personal i mas ku klaro, refreskante. Kua otro produkto abo lo ke Glacial bin kuné?


text:
Bon Bini
Bon Bini !
Bon bini na nos website.
E meta di nos website ta pa provee e Agricultor, Criador, Piscador y pueblo completo informacion y noticia riba topico di Agricultura, Cria y Pesca local.
Akinan tambe nos lesadornan por haya nos revista di luna, Notirosa. Pa lesa e revista mihor, please bay na Full Screen, unda cu e text lo ta mas grandi y lesabel.
Riba e website aki tambe nos lo publica potretnan di evento y Mercadonan di Santa Rosa.
Pa mas informacion please no duda di tuma contact cu nos via email of telefoon.
Pa potret sigui nos via instagram riba :Santarosa_Aruba. Pa noticia sigui nos riba twitter via : Santarosa_Aruba y facebook riba: Santarosa
Masha danki pa boso sosten pa cu nos Agricultura, Cria y Pesca local.
Saludos,
Santa Rosa


text:
KOMUNIKADO DI KUERPO POLISIAL KÒRSOU Tópiko: intento di ladronisia ku detenshon (polis ta tira ladron den lomba)
KOMUNIKADO DI KUERPO POLISIAL KÒRSOU
no.: 337 / 2016
Fecha: 3 òktober 2016
Tópiko: intento di ladronisia ku detenshon
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djaluna 3 di òktober 2016 alrededor di 14.04 or, Sentral di Polis a risibí notifikashon ku ku den un kas na Jongbloedweg tin dos hòmber deskonosí ku intenshon pa hòrta. Un unidat polisial ku tabata bayendo na e sitio a mira dos hòmber bula kura di e kas na Jongbloedweg. Na momentu ku nan a mira e unidat polisial nan a kuminsá kore bai den dos diferente direkshon. Polisnan a kuminsá ku un persiguishon na pia tras di e sospechosonan. Polis a sigui tras di un di e sospechosonan ku tabata bai direkshon di Erosweg i a ordená e sospechoso pa para. Esaki no a duna oido na òrdu di polis i sigui kore. Na e momentu ei e polis a los un tiru di atvertensia ku no a duna resultado. Seguidamente e agente a los un tiru dirigí riba e sospechoso ku a alkans’é na su lomba. A detené e sospechoso S.Y.P. nasé na Repúblika Dominikano di 37 aña di edat. Ambulans a transportá S.Y.P. pa poliklínika di SEHOS kaminda e la keda interná. Den área di “kabouterbos” polis a detené e otro sospechoso J.M.J.R. nasé na Repúblika Dominikano di 45 aña di edat. Ámbos sospechoso ta detené relashoná ku intento di ladronisia i destrukshon. A presentá e sospechosonan dilanti un fiskal ouksiliar ku a ordená nan enkarselamentu pendiente di mas investigashon.


text:
Di tres detenshon den kaso di tiramentu.
KOMUNIKADO DI PRENSA 011 / 2020
8 yanüari 2020
Di tres detenshon den kaso di tiramentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku e investigashon den e kaso di tiramentu ku morto ku a tuma lugá dia
5 di yanüari 2020 (komunikado di prensa 006/2020), personal di reshèrshi a detené
un sospechoso mas.
Djaluna 6 di yanüari 2020 alrededor di 10.20’or, polis a detené e hòmber H.R.A.,
nasé na Kòrsou di 37 aña di edat, komo kómplise den e kaso di tiramentu ariba
menshoná. Detenshon di e sospechoso a tuma lugá riba Sta. Rosaweg.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
KOMUNIKADO DI KUERPO POLISIAL KÒRSOU
KOMUNIKADO DI KUERPO POLISIAL KÒRSOU Kaso di ladronisia ku detenshon.
167 / 2019
7 mei 2019
Kaso di ladronisia ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 6 di mei 2019 alrededor di 07.09or di mainta, a tuma lugá un kaso di ladronisia na
un kas den Otrobanda.
E unidat ku a yega na e sitio a konstatá ku deskonosinan a hòrta telefòn, laptop, tablèt,
Jeans i sèn kèsh.
Kontinuando ku e investigashon alrededor di 22.10 di anochi a detené e hòmber, G.J.C.,
nasé na Kòrsou, di 52 aña di edat, pa e kaso ariba menshoná.
A presentá e sospechoso dilanti di un Fiskal Ouksiliar, ku a ordená su enkarselamentu
pendiente di mas investigashon.


text:
MERKA — Algu mas ku un siman promé ku e mega pelea entre Floyd Mayweather i Manny Pacquiao na MGM Grand Garden Arena Las Vegas, por fin karchinan lo sali na benta awe. Tabata tin algun problema entre Mayweather Promotions i Top Rank riba distribushon di karchinan loke a trese un tardansa den benta di e karchinan i asta a pone e pelea na peliger.
Pa kartelera aki dia 2 di mei próksimo ta bai tin tres tipo di karchi disponibel. Ta bai tin 500 karchi pa públiko en general wak e pelea bibu den e arena. E karchinan aki tin preis fiho. Tambe ta bai tin karchi pa wak e pelea riba sirkuito sera den e diferente propiedatnan di MGM Resorts International. Por ultimo tin un kantidat di 16 mil karchi ku ta bou di kontrol di e promotornan i MGM Grand ku lo keda bende na ‘brokernan’ ku na nan turno lo rebendé esakinan.
E 500 karchinan pa wak e pelea bibu den e arena ta kosta $1500, $2500, $3500, $5000 i $7500 sin inkluí kargonan pa servisio. Tin karchi di $10.000 pero esakinan no ta disponibel pa públiko general. Pa kada kategoria di preis tin solamente 100 karchi disponibel, pues 100 na $1500, 100 na $2500 etc. Pa yega na remarke pa e karhcinan di $10.000 ku ta ‘ringside’ bo mester tin un liña di krédito di por lo mínimo $250.000 ku MGM Grand casino. E karchinan di entre $1500 pa $7500 ta sali na benta awe 3’or di atardi i kada persona por kumpra un máksimo di kuater karchi.
Karchinan pa wak e pelea riba sirkuito sera na e propiedatnan di MGM Resorts na Las Vegas ta kosta $150, sin inkluí kargonan pa maneho. Esakinan lo sali na benta awe 6’or di atardi i kada persona por kumpra un máksimo di ocho karchi. Tin entre 35 pa 50 mil asiento pa wak e pelea riba sirkuito sera disponibel.
E otro 16 mil karchinan ku lo ta den man di ‘brokernan’ no tin un preis fiho i e preis ta dependé di kada ‘broker’. Te ku ayera riba e website seatgeek.com e karchi mas barata tabata keda bende pa $5321 miéntras ku esun di mas karu tabata $59.400.
E pelea di Mayweather kontra Pacquiao lo tuma lugá djasabra 2 di mei próksimo ku transmishon di Pay-Per-View kuminsando 9’or di anochi.


text:
Miguel a nace na Aruba y e la studia y biba na diferente parti di mundo. Su expertisio ta den relacionnan internacional, economia y desaroyo. Esaki ta ekipa Miguel cu e hermentnan necesario pa compronde y analisa impactonan economico financiero cu ta afecta nos pais. Miguel ta kere profundamente den e poder di amor, sosten y fe. E tin hopi comprension pa famianan cu ta luchando den e momentonan dificil aki pa sobrevivi. Miguel su meta como politico ta pa por tuma accionnan necesario pa haci un diferencia y crea un impacto positivo caminda Aruba por desaroya.
“Solucion ta cuminsa cu Accion. Mi obhetivo ta pa crea un structura stabiel, transparente y efectivo pa tur ciudadano di Aruba por yega na nan maximo potencial.”


text:
Reina Máxima a nace dia 17 di mei 1971 na Buenos Aires, yiu di Jorge Horacio Zorreguieta y María del Carmen Cerruti. E reina tin dos ruman homber, Martín y Juan, un ruman muher, Inés (cu a fayece na 2018) y tres ruman mas di e prome matrimonio di su tata; Dolores, María y Ángeles. Reina Máxima a crece na e capital di Argentina, unda el a asisti na colegionan prestigioso, terminando su estudionan segundario na Northlands na 1988. Shete aña despues su bachelor den Economia na Universidad Católica Argentina y despues el a traha na empresanan internacional na Buenos Aires, New York y Brussel. E anuncio di su compromiso cu e prins heredero di Hulanda tabata 30 di maart 2001. El a haya nacionalidad hulandes 17 di mei di e mesun aña.
Dia 2 di februari 2002, Máxima y Willem-Alexander a casa na Amsterdam entre invitadonan cu tabata inclui miembronan di diferente cas real di Europa, lidernan politico, amigo y famia. Sinembargo door di asociacion di e tata di Máxima cu e dictadura di Videla, e no por tabata presente na e festividadnan. E prome yiu di e pareha, prinses Catharina-Amalia, a nace na December 2002, prinses Alexia y prinses Ariane a nace na juni 2005 y april 2007, respectivamente. Dia 30 di april 2013, Reina Beatrix a abdica formalmente, y Willem-Alexander a bira rey y Máxima a bira Reina consort, y Catharina-Amalia a bira Prinses van Oranje.
Mescos cu Rey Willem-Alexander a duna su mensahe pa celebra su cumpleaño for di palacio Huis Ten Bosch pa keda den comunicacion cu e pais, Reina Máxima tambe via di e plataforma digital, a comparti cu su siguidornan e receta ‘alfajores’ cu ta di su mama.


text:
KRALENDIJK – Bonerianonan mester bira konsiente pa nan mes tene nan isla limpi. E kambio di komportashon ta logra solamente ku konsientisashon, asina Elvis Cicilia di e Servisio di Limpiesa di Boneiru (Selibon) ta bisa. Mas ku sinku shen hende a yuda ku e akshon di limpiesa djasabra último den kuadro di e evento World Clean Up Day. Pero akshon di limpiesa só no ta yuda, sin e aporte di siudadanonan mes.
Koriendo rònt Boneiru ta mira aki aya mini lèntfel, kaminda siudadanonan ta depositá nan sushi ílegal. Tambe kant’i kaminda tin hopi sushi lòs. Si kore den outo poko poko por wak kuantu bòter di serbes ta bentá kantu di kaya.
Mentalidat
Selibon ta tene akshonan di limpiesa, pero ta envoká tambe hopi riba konsientisashon pa trese kambio den mentalidat di Bonerianonan, segun Cristen Cranston enkargá ku relashonnan públiko di Selibon. Ku avisonan den medionan di komunikashon i spòtnan na radio e servisio ta purba mishi ku e sentimenut di siudadanonan. “Serka nos hendenan mester pone énfasis riba e sentiment pa nan por komprondé I kambia nan komportashon”, asina Cranston ta bisa.
Durante e akshon di limpiesa den kuadro di World Clean Up Day, a konsentrá riba e problema di sushi lòs den medio ambiente, manera riba kaya, na bich i den mondi. Tin hende ku ta zwai nan bòter di serbes trankil for di outo. Tin lugá alehá kaminda por haña sakunan di sushi di kas kompletu bentá den mondi. Esnan ku a hasi esaki no a hasi uso di e manera responsabel pa deshasí di su sushi.
Elvis Cicilia i Cristen Cranston a hasi un rekorido kòrtiku rònt Boneiru pa mustra e problema di sushi lòs na e isla.
Outor Belkis Osepa


text:
Disfrutá Di Kòrsou Su Muzik Di Pasku Vibrante!
Banda di tur e kumindanan dushi ku ta sali for di kushina durante e temporada di Pasku na Kòrsou, e kayanan tambe ta den e ambiente di Pasku i no ta pa motibu di e dekorashonnan so. E muzik di Pasku ta yena e aire i na Kòrsou e ta haña un giro spesial.
E ta un giro spesial pasobra na Kòrsou tin géneronan musikal ku ta wòrdu toká spesífikamente pa e festividatnan di fin di aña. Esakinan ta Aguinaldos, Gaita i Tambú.
Aguinaldos i Gaita ta géneronan di muzik di Pasku ku Kòrsou a heredá di Venezuela. Nan ta wòrdu toká ku instrumentonan típiko manera e kuarta (un kitara chikí ku kuater kuèrdè), maraka, kitara, flùit di gaita, tamburín i drùmnan. Den luna di desèmber tin diferente fiesta i tokamentu di Aguinaldos i Gaita.
Mientras ku Aguinaldos i Gaita a bini Kòrsou for di Venezuela, e Tambú ta un género ku a wòrdu kreá na Kòrsou mes. E tambe ta wòrdu toká ku instrumentonan típiko, kual ta e tambú afrikano ku tin e nòmber Tambú i e Chapi (e parti di heru di un chapi di kurá). El a wòrdu kreá dor di e katibunan afrikano pa ekspresá nan dolónan durante e tempu di sklabitut. Awendia e temanan na un tokamentu di Tambú sa varia di redashi te krítika di kuestionnan sosial den sosiedat. Den luna di desèmber tin diferente fiesta i tokamentu di Tambú.
Pues keda atento pa e selebrashonnan musikal aki durante e temporada di Pasku. Esaki ta un motibu mas dikon Kòrsou ta asina dushi.


text:
ORANJESTAD, 16 september 2020 Segun resumen di awe por tuma nota cu 66 persona mas a recupera, tin 176 caso nobo di Covid-19 cu a wordo registra di cual 1 ta no-residente, total di activonan awo ta 1630, total di testnan haci ayera ta 599, di cual 535 test a wordo haci na laboratorio di hospital bou residentenan y e total di caso di fayecimento relata na Covid-19 ta na 22.
Hospital ta informa cu tin un total di 40 persona interna di cual 11 ta den cuido intensivo y 29 ta isola riba piso general.
For di augustus cu e brote a inicia na Aruba por tuma nota cu e porsentahe di positivonan relata na e cantidad di test haci pa dia ta keda varia entre mas entre 25% cu 40%. Mas test wordo haci riba un dia, mas resultado positivo ta keda registra.


text:
SMAC ta manda un comunicado di prensa informando ria cambio di ruta pa parada di Blaas proximo diadomingo:
SMAC a ser avisa pa KPA y DOW, cu algun caya riba e ruta stipula original pa, entre otro, Parada di Blaas ainda ta bou construcion.
Pa e motibo aki a reuni e siman aki cu KPA y DOW pa mira e posibilidadnan di haci cierto cambio, pero tratando di mantene e mesun distancia di ruta. Asina diaranson atardi, ariba conseho di KPA, a scohe pa un ruta nobo pa cu Diadomingo 15 di Januari, dia di Parada di Blaas na san Nicolas. Nos ta pidi pa tur hende tuma nota di lo siguiente cu ta e ruta stipula nobo;
Salida di Macro Supermarket – Pastoor Hendrikstraat – Joe Laveist Sport Park – Caya Dick Cooper – B. v.d. Veen Zeppenfeldtstraat- Caya Captain H. Rodgers – Lagoweg – Crusa over di Bernardstraat (banda di Springfield) – PastoorHendrikstraat – Final ta Joe LaveistSportpark/YMCA. KPA ta pidi pa no staciona auto ariba acera di klinker.
Parada di Blaas ta cuminsa 2:00 pm y lo termina pa 6:00 pm. E parade ta consisti di 7 grupo di carnival di mucha. Mayornan ainda por inscribi nan yiunan den un di e gruponan aki pa un prijs alcansabel. SMAC ta contento cu e inscripcion di 7 gruponan di mucha cu ta Little Groovers, Champgane Kids, TOB Kids, Deja Kids, Centro di Bario Noord, Nos Futuro y Pink Kids. SMAC desde awor kier extende su invitacion na e Publico carnavalesco, pa Sali afo diadomingo awor y bin apoya tur nos muchanan na e prome parada di Mucha cu ta e Parada di Blaas na San Nicolas.


text:
KRALENDIJK – Awe djabièrnè mainta algu despues di 9’or un grupo di spesialmente trahadónan di BOPEC a manifestá for di Parke Tului na Playa Pabou, i bai e patio di ofisina prinsipal di gobièrnu tambe yamá Bestuur kantoor. A organisá e manifestashon pasífiko ku un solo meta: pa demonstrá union apoyo i sosten pa tene BOPEC habrí.
Promé ku a inisiá e marcha di manifestashon, algun persona a papia tokante e meta di e momentu i ku nan ta bai entregá un manifesto na gezaghèber Edison Rijna. Trahadónan di BOPEC huntu ku otronan a marcha for di e sitio ariba menshoná pasando den kaya grandi den direkshon kontrali. Polis tabata na diferente skina di kaya pa dirigí tráfiko. Durante marcha nan a kanta himno di Boneiru na algun okashon i menshoná ku motibu di e manifestashon ta pa BOPEC keda habrí.
Momentu ku nan a drenta kura di BC, ya gezaghèber Rijna tabata sperando nan yegada pará na pia di trapi. Norwin ‘Nochi’ Willem di USIBO a dirigí palabra i a menshoná ku ta tuma 1 minüt di silensio, esaki relashoná ku fayesementu di kompañero Etienne Coffy. Un persona hopi konosí i kerí den komunidat. Seguidamente Nochi a dirigí algun palabra na gezaghèber i despues a pasa palabra pa Gerold Bernabela di FEDEBON, Gabriel Pourier DI BPWU i Remy Ellis ku ta un trahadó di BOPEC. Entre otro nan a menshoná ku nan deseo meskos ku tur otro presente ta pa BOPEC keda habri. “Nos ta apresiá gezaghèber su atenshon. Nos tin ku sigui demostrá ku nos lo hasi tur posibel pa BOPEC keda eksistí. E tempu malu di awor nos tin ku hasi esfuerso pa pas’é pa nos kontinuá ku BOPEC. Nos tin konfiansa ku huntu nos por esaki.
Hulanda a bisa ku BOPEC no por keda eksisti, i nos ta deseá pa gezaghèber pèrkurá pa e keda habri, kontrali na loke Hulanda ta bisa,” tabata entre otro loke a keda menshoná.
Gezaghèber Rijna na su turno a bisa ku e ta hiba e mensahe, pasobra nos ke pa BOPEC keda habrí i kaminda e ta. “Mi tabata i ta sigui hasi esfuerso pa BOPEC keda eksistí. No ta di awor, pero for di kuater aña pasá mi a kuminsa hasi esfuersonan pa BOPEC, bula bai Hulanda i reuní entre otro tokante e asuntu di Conoco Phillips, toubot ets. Boso hasi boso parti ami ta hasi dimi,” gezaghèber Rijna a bisa. Despues Mavis Abrahams a lesa e manifesto kompletu den presensia di tur presente. Seguidamente a presentá 2 yu di un empleado i esun muhé Isabella Soleana a dirigí algun palabra. Ta trata di un mucha muhé di 9 aña. Despues nan a entregá e karta na gezaghèber ofisialmente.


text: KRALENDIJK – Silvana Janga-Serfilia, direktor di e direktorado komunidat i kuido a menshoná ayera durante un konferensia di prensa, kiko tur a hasi pa e pueblo no haña hopi problema. “Nos a hasi tur posibel pa suavisá mas tantu posibel pa evitá ku e hendenan den komunidat ta haña nan ku hopi problema relashoná ku e pandemia di COVID-19. Manera por kòrda a parti paketenan di kuminda pa esnan ku ta den nesesidat, pakete ku loke nan ta hasi uso di dje pa loke ta trata higiena, tambe pakete di kuminda mainta pa muchanan. Nos a atendé ku hendenan di edat avansá i tur gremio nan den komunidat pa purba suavisá e doló ku e pandemia ta trese den kas di kada famia. Nos a purba yuda pa tur hende por mantené e balansa entre e parti físiko i mental. Durante e promé parti, momentu ku Coronavírùs a yega Boneiru, nos komunidat tabata hopi trankil. Asina nos a sigui prepará pa por si akaso kosnan intensivá. Na e momentu aki tin un grupo grandi den pueblo ku ta hasi pregunta dikon skolnan ta habrí apesar ku tin un kantidat di hende infektá ku e vírùs.


text:
Tin hende cu ta di opinion cu amor ta un decision. Bo ta dicidi pa stima un persona. Esaki ta haci cu bo por scohe pa stima un persona aunke circumstancianan ta menos faborabel, pues ‘den bon y den malo’, ‘den salud y den enfermedad’, etc. Un conclusion saca for di e doctrina di religion y cu ta ancra asta den nos contrato civil di matrimonio. Bo ta corda kico nan a puntrabo y con bo a bisa si na tur e preguntanan aki? Practicamente e systema no ta dunabo otro opcion, si bo kier casa. Pues, esaki ta dicta con cos ta ‘suppose’ di bay den un matrimonio, y ta sali for di punto di bista di un decision di un momento, pa bida largo, of: ‘te ora morto separa boso’. Si bo kier casa, this is it. Take it or leave it. Separacion no ta un opcion. Esaki ta e amor ideal. Un relacion permanente y perpetuo, no importa con malo e circumstancianan por ta…
Sin embargo, bida real hopi vez ta otro.
A base di e tantisimo conversacionnan cu clientenan cu ta splicami con cos ta bay den bida real, ami – cu antes tambe tabata di opinion cu amor ta un decision – awor ta convenci cu amor ta un sentimiento (feeling) cu ta surgi espontaneamente den cada ser. Ariba e sentimiento aki un persona ta basa su decision pa compromete cu un otro persona (commitment) y tambe pa, sea mantene of caba cu e e compromiso aki. E intensidad di e sentimiento aki ta wordo alimenta y manteni door di interaccion positivo y ta wordo daña of destrui (den mayoria caso, lentamente) door di interaccion negativo cu e pareha. Si e interaccion den bista di e persona ta mas positivo cu negativo hopi biaha e persona lo evalua y escohe pa mantene e compromiso. Una vez cu e amor caba na nada, no ta resta ningun sentimiento pa e otro persona y no tin smak ni motibo mas pa mantene e compromiso, y e decision lo ta pa separa.
Pero ora papia di amor, no por perde completamente for di bista, aspectonan biologico. Amor hopi biaha ta wordo relata na e curason, pero tin otro organo principal cu ta encarga cu e produccion di quimica natural, asocia cu amor. Kico ta pasa cu e cerebro di un persona, cu ta ponele sinti enamora? Tin varios hormona ta hunga un rol pa cu amor, afecto y compromiso. Pero tin un hormona en particular, cu tin un efecto duradero, y esaki yama Oxytocin.
Kico ta e rol di Oxytocin?
- Oxytocin saw ordo yama tambe ‘love hormone’, ‘cuddling hormone’ of ‘bonding hormone’. Su efecto principal ta cu e ta haci cu nos ta ‘bond’ cu otro, pues e ta mantene y estrecha e lasonan di pareha.
- Oxytocin ta wordo produci naturalmente door di e cerebro durante parto y dunamento di pecho. E ta kita miedo, facilita contraccionnan, y ta promove e ‘bonding’ entre mama y yiu.
- Oxytocin ta wordo produci na momento di touch, brasa of sunchi otro y su efecto ta duradero. Pues, e ta hacibo sinti felis y stima.
- Oxytocin ta wordo produci den cantidadnan halto durante relacion sexual, ta pone un pareha ‘pega’ na otro, esaki tambe ta e motibo cu hopi biaha bo tin intimidad cu e mesun persona, mas e lasonan cu e persona aki ta wordo estrecha.
Esaki ta nifica cu nos tur ta fout y cu amor ta nada mas cu quimica? Mi no ta kere cu esey lo ta un conclusion demasiado simple. E pregunta kiko ta amor lo hiba nos na un discusion sin final. Mescos cu e preguntanan: “Ki color lama ta?” “Ta existi un Dios?” Of: “Ken tabata prome, e webo of e galiña?” kico ta amor, ta depende di bo punto di bista.


text:
Pa algun luna caba partido MEP y su lider ta insisti di cuestiona publicacionnan di AWEMainta relaciona cu e partido geel, cuestionando esaki, ya cu loke ta wordo treci dilanti, no ta nada traha pa un of otro partido politico.
Ta un hecho concreto si cu cantidad di informacion cu AWEMainta ta ricibi, ta procedente for di seno di partido MEP, for di Ministerionan di Gobierno den oficina di Cocolishi, di hendenan di MEP cu ta mira inhusticia y abuso tumando lugar, caminda solamente un grupo di principalmente famia ta wordo previlegia.
E reaccion di Minister Presidente demisionario riba publicacion di AWEMainta relaciona cu presencia di e proximo Prome Minister di Corsou, sr. Pik Pisas, ta bolbe confirma cu su persona tin problema pa atende cu berdadnan duro cu cual e ta wordo confronta.
Bishita di Pik Pisas no tabata bishita oficial, pero kier a hiba un dialogo cu Gobierno, pero no a haya oido p’esaki caminda Prome Minister di e pais, ta neglisha presencia di e proximo Prome Minister di Corsou cu ta un partner den Reino.
Kisas publicacionnan manera den e edicion di ayera caminda a analisa y a mustra cu propio palabranan saca for di e programa di gobernacion di MEP, cu ta practicamente un siguransa na pueblo cu tin mas medida ta na caminda den proximo lunanan, ta algo cu kisas e lider di MEP no kier pa AWEMainta informa pueblo.
Cu BTW ta un hecho, cu MEP ta bolbe bisa pueblo cu e lo bay drecha e situacion financiero di e pais, algo cu el a priminti di haci for di 2017 caba, pero nunca a haci y na lugar di soluciona e situacion pa pueblo por bisa mas trankil, lider di MEP a percura pa hopi di su famia yega na dje, si a saca probecho di presencia di MEP den gobernacion.
Ora cu lider di MEP ta pretende cu AWEMainta ta corant di AVP, anto tin cu mustra cu pa algun aña caba, e planta televisora a bira un sucursal di Gobierno di MEP, superando e planta televisora na Santa Cruz.
AWEMainta ta sigui haci su deber grandi cu e tin cu comunidad di Aruba, di duna informacionnan cu pueblo tin derecho di haya ifnormacion ariba, nos deber di bisa pueblo e berdad, sigur ora cu tristemente e Prome Minister no ta sincero cu su pueblo.


text:
Orashon djaweps 12 di yanüari 2017
Orashon djaweps 12 di yanüari 2017
Ta manera Spiritu Santu a bisa antó: ‘Si awe boso tende su stèm, no sera boso kurason, manera promé aya tempu di e lantamentu, manera e dia ku boso a pone Dios na prueba den desierto, ora boso grandinan a tenta i proboká Mi, ounke nan a mira mi obranan, kuarenta aña largu. P’esei Mi a rabia ku e pueblo ei i Mi di: “Esta un pueblo solo birá!” Nan no kièr a konosé mi kamindanan. P’esei den mi rabia, Mi a hura pa Mi mes: “E lugá di deskanso ku Mi a warda pa nan, hamas i nunka nan lo no drent’é.” ’ Mi rumannan, paga tinu pa ningun di boso, pa medio di un aktitut robes, no bira infiel na Dios bibu i bira lomba p’E. Pero tanten e ‘awe’ ku Skritura ta menshoná dura, boso mester animá otro tur dia, di manera ku ningun di boso no ta laga piká gañ’é i sera su kurason. Pasobra nos tin parti na Kristu, si nos mantené e konfiansa ku nos tabatin na prinsipio, te na final.
Hebreonan 3:7-14


text:
Obra Públiko ta bai drecha un parti di Schouwburgweg
Obra Públiko ta bai drecha un parti di Schouwburgweg
Willemstad – Obra Públiko di Ministerio di Tráfiko, Transporte i Planifikashon Urbano den koperashon ku e kompania MNO Vervat ta bai hasi algun trabou di asfaltamentu riba Schouwburgweg. E trabounan ta kuminsá djaluna dia 26 di yüni próksimo i nan lo tin un durashon di un siman.
Despues ku a terminá ku e trabounan di asfaltamentu riba Schouwburgweg, a keda un parti kaminda mester a trata e asfalt. Ta e parti di e kaya aki na e skina di Martina Plumbing i Gaitoweg. Akinan ta bai kòrta e asfalt, fris e asfalt pa despues dreché bèk.
Pa e trabounan tuma lugá na un forma responsabel, ta sera mitar di e salida di Schouwburgweg na altura di Martina Plumbing durante 5 dia. E tráfiko por kore normal, pero no por usa tur dos via pa sali riba Emancipatie Boulevard sino un via so.
Obra Públiko ta pidi esnan ku ta trafiká den e área aki pa tene kuenta ku eventual stagnashon den tráfiko. Na mes momentu ta pidi outomobilistanan pa kore ku koutela na momentu ku e trabounan ta tuma lugá durante dia. Si tur kos bai segun plan dia 30 di yüni ta terminá e trabounan i tráfiko por flui normalmente atrobe.


text:
KRALENDIJK – Resientemente un kònteiner di 40 pia a yega Boneiru ku un kantidat di produkto destiná pa ‘Banko di kuminda Boneiru’. Ta trata di un kònteiner yená ku 6 mil kilo di wòrtel, 6 mil kilo di kolo, 6 mil kilo di batata i 3 mil kilo di siboyo. E kontenido den e kònteiner tabata un donashon di ‘Patani Global Food BV’ i Fatels Food Group ku a hasi esaki pa ‘Banko di Kuminda Boneiru’. Esaki ta loke Eefje van Rassel di Van den Tweel Caribbean Group a informá.
E kompania a keda aserká luna pasá pa medio di Patric Oostveen, di Patani Globel Food B.V., un di e suministradónan di Van den Tweel Supermarket. Huntu ku un otro kompania empresario na Hulanda nan a bin ku e idea pa wak kua posibilidat tin pa manda batata i bèrdura Boneiru, pa esnan ku a keda perhudiká pa motibu di ‘Coronavirus’. Di e forma aki nan tabata ke a yuda den e tempu difísil. “Banko di kuminda Boneiru den koperashon ku ADRA i gobièrnu Boneiru, lo pèrkurá pa tur produkto yega serka esnan konserní.
Tambe no ta lubidá riba e proyekto ku tin pa kushinamentu, ku ya ta hasi esaki pa algun siman sin ningun interes. E kompania di karga Cavalier, Seatrade i Don Andres N.V. ta koperá pa transportá e kònteiner grátis pa Boneiru. Van Rassel ta gradisí tur kompania boluntario ku a yuda yena e sakunan pa por a repartí nan.


text:
ORANJESTAD, 29 september 2020
Segun resumen di awe por tuma nota cu 144 persona mas a recupera, tin 62 caso nobo di Covid-19 di residente (34% "positive rate"), total di activonan a baha cu 83 persona y ta na 727 awe, total di testnan haci ta 388, testnan haci bou di residentenan na laboratorio di hospital ta 184 y total di caso di fayecimento relata na Covid-19 a aumenta na 26, palabra di forsa y profundo condolencia na famia.
Hospital ta informa cu tin un total di 47 persona interna di cual 11 ta den cuido intensivo y 36 ta isola riba piso general.


text:
Despues cu investigadonan a nota menos pashent cu miopia den un hospital na China, nan a specula cu bisti bril por ofrece algun proteccion contra Covid-19.
Den un hospital na Suizhou, China, 276 pashent a wordo admiti durante un periodo di 47 dia, pero apenas 16 pashent – menos di seis porciento – tabatin miopia cu tabata rekeri nan pa bisti bril pa mas cu ocho ora pa dia. Den comparacion, mas di 30 porciento di hende den edad similar di e region tabatin mester di bril pa miopia, segun investigacion anterior.
Mirando cu e tasa di miopia tabata parce hopi mas halto den poblacion general cu den sala di covid, e cientificonan a puntra: Bisti bril por protege un persona di bira infecta cu coronavirus?
“Bisti bril ta comun entre ciudadano Chines di tur edad” e autornan di e estudio a skirbi. “Sinembargo desde brote di Covid-19 na Wuhan na december 2018, nos a observa cu tiki pashent cu bril a ser admiti den hospital.”
E observacion ‘por ta evidencia preliminar cu esnan cu ta bisti bril diariamente ta menos suceptibel pa Covid-19’, e autornan a specula. Expertonan ta bisa cu ta mucho pronto pa saca conclusion – of recomenda pa hende cuminsa bisti proteccion di wowo ademas di tapaboca pa reduci e riesgo di infeccion.
Por ta cu bril ta actua como un barera parcial, protegiendo wowo di e ‘splash’ di tosamento of nister. Otro splicacion por ta cu hende cu ta bisti bril tin menos probabilidad di frega nan wowo cu man contamina. Un reporte di 2015 a haya cu durante un ora, studiantenan mirando un les a toca nan wowo, nanishi of boca den averahe 10 biaha, maske nan no a evalua si bisti bril ta haci un diferencia.
E estudio actual, publica den JAMA Ophtalmology tabata compaña pa un comentario di Dr. Lisa Maragakis, un specialista den malesa infeccioso y profesor asocia na Johns Hopkins School of Medicine, urgiendo precaucion den interpretacion di e estudio.


text:
ORANJESTAD – Otro dia fabuloso di oferta y entretenimento ta sperabo e diasabra aki den Caya G.F. Betico Croes. For di 10’or di mainta ta spera famianan cu ta buscando e mercancia necesario pa inicio di e aña escolar nobo. Danki na cooperacion di Aruba Bank, cumpradornan e dia aki tin oportunidad di gana 250 Florin na e tienda di nan escogencia simplemente dor di sostene comerciantenan di Caya Grandi.
E mesun dia Aruba Bank ta presentando e final di su actividad di vakantie ‘Good 4 The Neighborhood’. Riba parkeerplaats di ex La Linda e participantenan lo ta demostrando nan iniciativanan comercial pa un y tur por admira. Publico por mira y tambe cumpra e producto innovativo cu e hobennan a crea. Di e manera aki e banco local ta incentiva nos muchanan cu tin e potencial di ta e futuro comerciantenan di nos isla.
Na ocasion di e gran final di e competencia, Aruba Bank ta premia tur esnan cu bishita Caya Grandi e dia aki pa haci nan compras di Back 2 School. Cu cada compra di minimo 35 Florin, ta haya un coupon cu mester trece na e parkeerplaats di La LInda pa deposita den e tombola. Pa 4’or di atardi lo saca un ganador cu ta ricibi un certificado di 250 Florin pa gasta na e tienda cu e ta desea.
Tiendanan den Caya Grandi cu ta participando den e promocion di Back 2 school ta: Penha, Mediq Aruba, Mango, Amito, Seasons & More, Burger King, Hot Look Aruba, Totto, The Athlete’s Foot, De Wit Pop up Store, Paleis Oriental, Polo, Kairos Boutique, Dufry, Aldo, Adams House for Men, Wulfsen & Wulfsen, Aruba Aloe, The Saint, Style & Colors, Loft Boutique, Sport Caribe, Runway Boutique y Maggys.
Adicionalmente, esaki y otro tiendanan lo pone tent pafo cu articulonan special di Back 2 School na prijs rebaha y obtenibel solamente e dia aki. Pa mas informacion di esaki y otro promocion cu T’Aki Tin ta ofrece, bishita e pagina di Facebook: T’Aki Tin. Keda pendiente ya cu durante e siman ta anuncia mas atraccion pa e diasabra aki.


text:
Presidente Donald Trump a firma un ordo ehecutiva diahuebs mainta pa activa e reserva di forsanan arma di Merca pa nan sirbi e operativo antidrogas den hemisferio occidental.
Trump a autorisa e secretario di defensa pa duna ordo na e unidadnan y na miembronan individual di reserva militar pa nan ta na disposicion mesora y drenta servicio pa aumenta e forsanan activo. E intencion ta pa nan presta servicio na e operacion yama “Departamento di Defensa Antinarcotica” den hemisferio occidental. E mandatario a indica cu e autoridad aki ta necesario pa garanisa cu e Departamento di Defensa por realisa na un forma exitoso e operacionnan necesario pa cumpli cu e retonan di seguridad.
Esaki ta di dos ordo cu Trump ta duna. Na final di Maart el’a autorisa Comando Sur pa activa precencia masivo den Caribe. Awor ta extende mas forsa, usando reserva, pa tambe join e accionnan antinarcotica.
Hemisferio occidental ta encera tambe Caribe, Venezuela, pues no por descarta cu e intencion tras di e forsanan adicional aki tambe ta dirigi pa Caribe/Venezuela.
https://www.whitehouse.gov/presidential-actions/executive-order-ordering-selected-reserve-armed-forces-active-duty/


text:
Atardi di Digitalisacion pa Maestro
Cu gran placer Minister di Enseñansa, Departamento di Enseñansa hunto cu e patronisadornan Setar y Renaissance Hotel ta ofrece un Atardi di Digitalisacion special pa Maestro.
Vocabulario Ortografico di Papiamento
Departamento di Enseñansa Aruba (DEA) ta participa cu e “buki blauw”, esta “Vocabulario Ortografico di Papiamento” ta obtenibel na Plaza Book Shop, Van Dorp y Bruna.
Scol Practico pa Ofishi (SPO) ta oficial
Dia 27 di januari 2015 Scol Practico pa Ofishi (SPO) a keda oficialisa door di Gobernador di Aruba y Minister di Enseñansa por medio di un “landsbesluit”.Scroll To Top


text:
OUTO A BAI AWA
Alrededor di 1.25 or dimardugá, sentral di polis a risibí notifikashon tokante un outo ku a bai awa na Pink Beach. E okupantenan, e shofùr i pasahero, a kana bai un hotèlsituá na Belnem despues di e aksidente kaminda nan a yama polis. Segun e shofùr el a bai desviá pa dos buriku i hasiendo esaki a pèrdè kòntròl dor di kua e outo a bòltu i a bai resultá den awa di e saliña. Ambos tabata ileso, ku eksepshon di algun rasku, pero personal di ambulans a hasi un chekeomédikotòg na e sitio. Ambos tabatin nan faha di seguridat bisti.
KIEBRO DEN NEGOSHI NA KAYA INDUSTRIA
Riba djárason 21 di yüli sentral di polis a haña notifikashon di kiebro den un negoshi situá na Kaya Industria. Deskonosínan a forsa un porta pa por a drenta i bai ku entre otro un telefòn selular di kompania i tambe sènkèsh. Ta investigando e kaso.
KIEBRO DEN KAS
Riba djárason 21 di yüli a drenta keho di kiebro den un kas situá na Bulevar Gobernador Nicolaas Debrot . Deskonosínan a bai ku entre otro un ‘Nintendo Switch’ kolo ros sin su kargadó, spèl di vidio Xbox ku dos ‘controller’, un iPad kolo plata/pretu i un ‘headset’ kolo ros di marka Razor. No ta konosí kon e malechornan a drenta e kas. E kaso ta bou di investigashon.
AINDA TA DUNA BASTA PROSÈSFERBAL DURANTE DI KÒNTRÒLNAN
Durante di kòntròlnan di tráfiko rutinario na diferente sitio den e dianan tras di lomba, a duna mas i mas shofùr but pa kore:
- sin reibeweis bálido
- sin papelnan di seguro bálido
- sin plachi di number
- sin faha di seguridat bisti
- sin hèlm bisti
- pa stashoná robes
- pa kore den direkshon prohibí.
Partikularmente pa manehá sin dokumentunan bálido mayoria biaha a duna but.Durante di un di e kòntròlnan a konfiská un outo te ora ku e doño por mustra e dokumentunan bálido.
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but. E suma di un but pa e violashonnan menshoná ta varia entre $30 te ku $225.
MÈLDU
Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
UNDA MI TA MÈLDU KIKO?
Por mèldu tantu via number di telefòn 717 8000, 715 8000 komo na bali di warda di polis. Naturalmente bo por mèldu serka e agente polisial riba kaya tambe.
Bo ta preferá keda anónimo? E ora ei por uza e number di telefòn 717 7251.
Yama 911 den situashon di urgensia òf ora gara un persona ta kometé un akto kastigabel. Yama 911 ora mester di ayudo den situashonnan di bida òf morto. Ora señalá situashonnan sospechoso òf si bo ta testigu di un krímen. Òf por ehèmpel despues di un aksidente di tráfiko, kandela òf ora un hende ta kibra pa drenta. E ora ei kada sekònde ta konta.
KU KEN MI POR YAMA?
911 (emergensia/gara)
717 8000 òf 715 8000 (no ta emergensia, pero mester di atenshon di polis)
717 7251 (liña di tep anónimo)


text:
Morto di Dòktor
Moises Frumensio da Costa Gomez (Dòktor) a bai laga nos riba 22 novèmber 1966 miéntras ku e tabata prepará pa bai un sita serka su dentista, 9or di mainta. Su kasá, Lucina da Costa Gome (dfm), ku a sali for di e kamber kaminda e tabata huntu ku Dòktor, a bin despues di algun ratu i hañ’e den un stul morto. E lo mester a sinti su kurpa derepente bira malu i disidí di sinta un ratu.
E notisia di su fayesementu tabata un sorpresa grandi. Algun dia promé ku e fecha aki Dòktor a regresá kas for di un estadia di 5 siman den hospital St. Elisabeth relashoná ku problemanan ku pulmón. Dòkternan a konsiderá ku Dòktor a rekuperá sufisientemente i ku e por a bai kas i resumí su tareanan. Dòktor a fayesé di problema ku kurason.
E mainta di 22 novèmber 1966 Dòktor tabatin yen di ánimo pa despues di su sita prepará un reunion ku su partido, Partido Nashonal di Pueblo, pa atendé ku un halá di problema di índole polítiko. Algun luna promé PNP a sufri un derota elektoral kontundente. Tambe Dòktor tabata den bataya ku su mes partidarionan ku tabata di opinion ku e no tabata habrí pa ideanan nobo. Anteriormente un grupo di Nashonalista a bandoná PNP i a lanta Union Reformista Antillano (URA). Banda di esaki tabatin no ménos ku tres fakshon diferente entre nan un grupo ku a forma Acción Social Progresista (ASP).
Dòktor a bai laga nos despues ku apenas un luna promé e a kumpli 59 aña. Dòktor, e emasipadó polítiko di mas grandi ku nos a konosé, a laga un fundeshi sólido pa nos sigi konstruí i perfekshoná nos demokrasia. Kisas e mihó lès ku Dòktor a laga atras ta ku outonomia ta floresé dor di prepará nos mes, bon gobernashon, sentido di responsabilidat i koperashon ku otro. Hunga víktima, kulpa tur otro hende, populismo i mal gobernashon ta kontra di bienestar general i final di kuenta ta mina nos outonomia. Pas eterno na e mas ilustre emansipadó polítiko di nos pais.
Biografia Dòktor
Moises Frumencio Bikker a nase na Ser’i Klip den Otrobanda riba 27 òktober 1907. E tabata e di tres yu di Pedro da Costa Gomez (Shon Pedro) i Braulia Bikker. Despues e famia ta keda ampliá ku 5 yu muhé i un yu hòmber. Durante di e promé añanan famia da Costa Gomez/Bikker a biba na bários adrès den Otrobanda, pa despues muda bai Penstraat. Braulia Bikker tabata ama di kas, miéntras ku Shon Pedro tabata negoshante i tambe e tabata atministrá e korant “Boletin Comercial”.
Moises a terminá 8 klasnan di skol básiko i MULO di St. Thomas College. E tabata hunga futbòl, tabata gusta spar tur tipo di piedra di koló. Esaki a pone ku semper a kere ku Moises lo a bira un hoyero. Ku 15 aña di edat e ta bai Ulanda i ta bai biba serka fraternan na Tilburg pa sigui enseñansa. Djis promé ku e bai Ulanda Moises i su rumannan ta keda rekonosé pa Shon Pedro i ta haña e fam da Costa Gomez. Despues di Tilburg e ta bai Nijmegen (1923) kaminda na Canisius College e ta keda formá bou di guia di Hesuitanan. Na Nijmegen e tabata bria komo studiante i tabata gana premionan di e mihó alumno den Ulandes, Latino i Griego. Despues di eksamennan final di Gimnasia e ta sigui su estudionan di lei na e Universidat Katóliko di Nijmegen. E ta optené su diploma di kandidato denter di un aña di tempu i despues na 1929 ta sigui e eksamen doktoral.
Komo hurista e ta traha komo supstituto griffier na Den Haag. Na Nijmegen e a traha kasi tres aña komo abogado i prokurador. Durante di e tempu aki e ta será konosí ku su promé kasa, Elisabeth (Lies) Heiling. For di e matrimonio ta nase dos yu muhé. Despues di divorsiá Lies, e ta kasa na Venezuela ku Lucina Matheeuws. a 1962. E matrimonio aki no ta produsí yu.
Riba 3 di desèmber 1935 Dòktor ta promové na Universidat di Amsterdam ku su tésis “Het wetgevend orgaan van Curaçao: Samenstelling en bevoegdheid bezien in het kader van de Nederlandsche koloniale politiek”. Inmediatamente despues e pareha da Costa Gomez ta subi barku i ta yega Kòrsou riba 31 desèmber 1935.
Apénas despues di tres siman na Kòrsou, Dòktor ta ko-funda Curaçaosche Roomsch Katholieke Partij (CRKP), Nederlands Antilliaanse Ambtenarenbond i R.K. Arbeidersbond di kua e ta bira sekretario. Komienso di febrüari 1936 da Costa Gomez ta kuminsá su karera komo sirbidó públiko den funshon di adjunct-commies na Parkèt i tambe sekretario di Komishon Hurídiko.
Da Costa Gomez na komienso di febrüari 1936 ta envolví su mes den un wèlga riba tereno di refineria i ta skohe p’e banda di e trahadónan. Esaki aparentemente ta pone ku Gobernadó van Slobbe, ku a haña ku Dòktor ta un “peliger”, ta mand’é bai traha na Sint Maarten. Despues ku e siguiente aña van Slobbe a baha, Gobernadó Wouters, ta laga da Costa Gomez regresá su isla natal. Dòktor ta keda promové komo adjunct-commies ter Griffie, despues di Hof. Na 1944 e ta bira hefe interino di Departamentu Soshal i Asuntunan Ekonómiko.
Da Costa Gomez ta drenta arena polítiko na 1938: e ta keda skohé komo miembro di Staten di Kòrsou i ta bira lider di frakshon di CRKP. Ounke ku for di 1944 a bira opvio e kiebro entre Dòktor i CRKP, ta te na 1948 e ta sali for di e partido aki i ta funda Partido Nashonal di Pueblo.
Da Costa Gomez ta bira miembro di Raad van Advies ekstraordinario di Ulanda na London. Na 1946 Dòktor ta enkabesá un delegashon ku ta bai Ulanda pa hasi un petishon pa outonomia. Di 2 aprel 1947 te 3 desèmber 1948 da Costa Gomez ta traha na Ulanda komo e promé Representante di Antia Ulandes na Den Haag (awe Minister Plenipotensiario). Na 1948, 1952 i 1954 da Costa Gomez tabata presidente di e delegashon di Antia Ulandes di e Konferensha di Mesa Rondó.
Komo mandatario Dòktor tabata e di dos presidente di College van Algemeen Bestuur (CAB). Despues di CAB ta bin Regeringsraad ku pa di promé biaha ta nombra ministernan (ku responsabilidat ministerial). Dr. da Costa Gomez ta bira e promé presidente di ministernan den Regeringsraad (pues Dòktor ta e promé Promé Minister di nos pais) i ta tuma e portafolionan di Asuntunan General, Agrikultura, Peska i Maneho di Awa. Di 1963 -1966 e ta Diputado di teritorio insular di Kòrsou enkargá ku Salubridat Públiko, Asuntunan Soshal, Agrikultura, Krio i Peska.
Mr. dr. da Costa Gomez ta muri riba 22 novèmber 1966 ku apénas 59 aña di edat. Dr. da Costa Gomez tin e siguiente distinshonnan: Officier in de Orde van Oranje-Nassau, Ridder in de Orde van de Nederlandse Leeuw (ámbos di Ulanda), Commandeur in de Orde van San Carlos (Colombia) i Orde van Jubille Zehabi (Libanon).
Dòktor su legado ta traha pa libertat, dignidat i balor propio di e pueblo, prinsipalmente e pueblo ku ménos posibilidat. Dòktor ta e polítiko ku mas éksito den nos historia na urnanan: na 1963 ela kue 36,6% di tur voto ku a keda emití, lokual ta un rèkort ku no a keda igualá.
Seoul, Korea


text:
BONEIRU.
ULTIMO ORA: AKSIDENTE DI TRAFIKO KU 2 HERIDO.
Un aksidente di trafiko a tuma lugar riba e kaminda di rincon net algu despues di 9 pm .
Mesora a pidi asistensha di polis y ambulans.
Nan momentu ku esaki nan a yega na e sitio a konstata ku e impakto entre e dos vehikulonan tabata fuerte y frontal.
Tabata tin un persona ku a keda pega den e auto di famia y den e van tabata tin un persona herida ku a hanja basta sla y tabata sangra a konsekuensha di e aksidente.
Tur 2 herido a wordu transporta pa hospital ku ambulans pa risibi tratamentu mediko pa nan herida nan.
Porsierto un miembro di KMAR ku no kier a identifika su mes a purba stroba nos y extra di hasi nos trabou na e sitio.
Nos a atende kaba na nivel mas haltu y djaluna nos lo bini ku tur detaye di e komportashon fies y porko di e meneer aki .
FUENTE : AIMED AYUBI.
NOTISIA KU BO POR KONFIA.


text:
ONLINE
Mester tin propio device/ laptop y accesibilidad na internet.
E curso di Eigenbaas di Qredits por guia bo desaroya bo conocimento, si bo ta desea pa habri un negoshi chikito y/ of mediano. Bo ta siña traha e plan pa lanta bo negoshi. Mester por domina Hulandes, ya cu e materia y e licencia ‘e-learning’ di e compania ‘Qredits Nederland’ ta na Hulandes.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Oranjestad-Directiva di SIMAR a tuma nota di un articulo publica dia 28 di april 2014 den diferente medio di comuncacion, dirigi na directiva di SIMAR cu titulo “Sinta na mesa ta dialoga”. Directiva ta lamenta e contenido di e articulo ya cu na ningun momento tabata intencion pa demostra malcontento of expresa cu ta existi un sentimento di desconfiansa cu Minister Hooyboer y su team, manera ta cita den e articulo.
Al contrario: directiva di SIMAR y e team di Minister Hooyboer tin bon comunicacion y un bon relacion di trabou. Enberdad directiva di SIMAR ta reuni mensualmente cu e team di Minister Hooyboer riba un base structural pa atende cu posicion huridico di miembronan y puntonan di preocupacion pa cu enseñansa en general. Trabounan cu pa hopi aña ningun minister di enseñansa a atende na e forma cu ta tumando lugar actualmente conhuntamente cu directiva di SIMAR.
E motibo principal pa cual lo a participa na e manifestacion di dia 1 di mei tabata netamente pa duna balor y honor na e celebracion di Dia di obrero. SIMAR como sindicato, banda di tin e deber di vigila enseñansa y su desaroyo, tin tambe e obligacion di para pa derecho y bienestar di e clase trahado y Aruba en general. Pues na ningun momento tabata tin e intencion di manifesta of vocifera un mal contento den direccion di Minister Michelle Hooyboer-Winklaar.
Directiva di SIMAR sigur ta di acuerdo cu ta na mesa ta unda ta dialoga, manera ta tumando lugar y ta spera cu esaki lo continua den e mesun esfera positivo.


text: Diamars mainta a drenta informe di un problema cu menasa na un adres na Jara Complex, mesora a dirigi patruya na e sitio. Na yegada di patruya na e sitio e auto no tabata na e sitio mas pero a atende cu un homber cu a declara cu un persona den un Suzuki Swift lo a bini su cas y a menase. Aki e homber lo a piki baracnca pa manda riba e auto y e chauffeur di e auto a reverse dal den cura di cas di bisinja kibrando esaki prome cu bandona e sitio. Polis a tuma datos di e incidente y a conseha e homber pa bay entrega keho na recherche pa cu e menasa cu arma cu e chauffeur di e Suzuki Swift lo a hasi contra di su persona.


text:
KRALENDIJK – E kaso di asesinato dòbel Country Garden ta kompliká pa Ministerio Públiko di BES (OM BES) í tambe pa korte. Riba e promé dia di e trato di kontenido tabatin deklarashon kontradiktorio i inklaridat tokante e involukrashon di e sospechosonan. Pa sigur tres sospechoso OM ta bai pidi apsolushon.
A wanta e kaso penal di e sospechoso mayó Rayan Frans te 3 di yüni pasobra e abogado ainda no konosé e fail bon. Dia 27 di febrüari tin e veredikto pa e otro seis sospechosonan.
Belkis Osepa ta papia ku bosero di OM Norman Serphos
E investigashonnan di polis, marechaussee i OM a tuma un aña. E kaso di asesinato dòbel tabata un lucha agotador enorme i a pidi hopi di e kapasidat di polis na Boneiru, ku tabata abou kaba.
Den anochi di 23 pa 24 di yanüari a haña e kurpanan sin bida di Francis Lourens i Thursten Scholts. Un kurpa tabata den un outo kimá na e kaminda pa bai Rincon i e otro kurpa tabata den un dam na Kralendijk. Durante di e seshon den korte a bin sali ku ta droga tabata e motibu, huntu ku vengansa entre e sospechoso mayó i un di e víktimanan.
Sorpresa
Wes Irma Lips diferente be a sera su frenta durante di e seshon. No Lips so, sino e fiskalnan Henry Hambeukers i Rob Rammeloo tambe a ekspresá nan sorpresa ora despues di un seri di pregunta ainda a sobra partinan ku no a kontestá. Tras di Lips su lomba tin un kashi haltu ku desena di map ku ta kontené informashon di e asesinato dòbel. Esakinan tambe ta yen di deklarashon kontradiktorio, inkompleto i evasivo. A pone asesinato cq. homisidio òf komplisidat na esaki na kargo di e tres sospechosonan ku a parse dilante wes djamars. Tambe ta reprochá nan di poseshon ilegal di un arma di kandela i un shotgun.
‘Señor Martijn, bo a konta asina tantu diferente bèrdat”, Lips ta bisa poko síniko. “Ta kon e kos ta awor?” A interogá sospechoso Lisandro Martijn un total di dieskuater be i kada be el a duna un otro deklarashon. Martijn a entregá su mes, mas o ménos bou di preshon di un deskonosido ku a menas’é i su famia. Lips a interogá e promé tres sospechosonan intensivamente. OM tambe a trata ainda di saka berdat.
Prueba
E dos sospechosonan Cueto Pacheco i Wanga kontinuamente ta kontradesí otro den sala di korte. Norman Serphos, bosero di OM, ta intimá ku OM ta bai pidi apsolushon pa un kantidat di sospechoso. OM no por prueba konklusivamente ku e sospechosonan a kometé e echonan ku a pone na nan kargo.
E kaso penal di sospechoso mayó Ryan Frans ta bini na yüni. Abogado Roy Gonet ta indiká ku e no konosé e fail di su kliente bon ainda i ku e mester di mas tempu pa papia ku Frans ku kontra su boluntat ta será na Hulanda. OM a remarká durante e seshon ku Gonet no a hasi sufisiente uso di e fasilidatnan ku a ofres’é pa komuniká ku su kliente. Ku palabra na ora Frans a kontestá: “papia na telefon no ta konfiabel. Niun abogado no ta papia ku nan kliente na telefon.” OM a ofresé tambe e posibilidat pa biaha pa Hulanda mas be. Den korte Frans a ninga investigashon sikiátriko i sikológiko i ta perseverá den su inosensia.
Korte a reservá kuater dia pa e kaso aki. Meskos ku na e seshonnan pro forma i preparatorio tabatin medidanan èkstra di seguridat. E trato di e kaso di e seis sospechosonan ta tuma un dia i mei. Awe tardi ta sigui e rekisitorio di OM i e eksigenshanan di kastigu kontra e sospechosonan. Segun Serphos e fiskalnan Hambeukers i Rammeloo ta bai splika kon segun nan e pùzel ta hinká den otro.
Outor Belkis Osepa


text:
“Jingle Bells Charity Drive”
Ban yuda nos muchanan den necesidad cu un regalo pa fin di aña
ORANJESTAD – Diasabra awo 12 di december Aruba One Happy Island Lions Club ta organisa “Jingle Bells Charity Drive” na Plaza Betico Croes den Rumbastraat. E meta di e charity drive aki ta pa recauda fondo pa muchanan di famianan den necesidad. Bo por pasa y e Leonnan y boluntarionan contento lo ta den Rumbastraat y bo por deposita bo donacion den e box sin cu mester baha for di auto. Tur mucha merece un regalo y den e tempo dificil cu nos a bin ta confrontando famianan den necesidad ta esnan cu ta wordo hopi mas afecta y sigur nos muchanan ta sufri e consecuencianan. Aruba One Happy Island Lions Club ta haci un apelacion na henter comunidad pa uni na e causa aki y pasa haci nan donacion diasabra awo dia 12 di december for di 1:00 PM pa 6:00 PM na Plaza Betico Croes, Rumbastraat. Ademas lo tin na benta saco di dushi cukinan di pasco (Christmas Cookies bags) y tambe lo tin na benta tapaboca comodo re-usabel den tur size, cual por wordo laba. Tambe por haci un donacion di bo gusto riba e cuenta na Arubabank 6005880190 Aruba One Happy Island Lions Club menciona Jingle Bells Charity Drive. E fondonan recuada lo bay pa e meta cual ta un regalo pa nos muchanan den necesidad. Ata bo oportunidad ban haci nos muchanan den necesidad contento. Tur mucha merece un regalo, abo por yuda, ata bo oportunidad! Por sigui e evento via Radio Latina 92.3 FM of Facebook page di Aruba One Happy Island Lions Club. Aruba nos ta conta cu bo sosten!


text: WILLEMSTAD — Watakeli Building Depot ta gana di Xaverianen 3-0 i ta bira Kampion di klase Superior di Volibol Maskulino. E wega tabata di un nivel altu i ámbos ekipo a bringa kada punto pero tabata Watakeli enkabesá pa Gibi Paulina ku a sobre sali den atake ku a sa di bai ku e viktoria. Asina aki Watakeli ta konkista e título bek despues di un aña. Parsial (25-19,25-20,25-23) Den otro enkuentro di ayera, Titus ta empatá e seri kontra di Wata na 1 kada banda i a forsa un wega desisivo djadumingu otro siman. Titus a hunga un wega hopi efektivo i a logra di para e racha ganadó di Wata. Ku skore di 22-25,23-25, 25,14,25-16,15-12. Pues desishon den klase Maskulino A tei kai otro siman.. Den e partido di klase Femenino Superior , Shuatanari ta derota Stakamahakchi i di e forma aki nan ta forsa un wega desisivo otro siman. Shuatanari ku tabata lomba kantu di muraya a hunga un bon partido i a probe ya di e fayonan den defensa di Staka pa bai ke viktoria(25-22,25-18,25-27,13-


text:
E Sekretario General(SG) tin e último responsabilidat pa maneho i e organisashon di maneho. E ta presidente di e Tim di Maneho i tin e último responsabilidat pa maneho.
SG ta kordiná i integrá e linia prinsipal di e maneho di e ministerio i e ta informá i duna konseho na e direktiva polítiko. E SG i e TM ta manda e minister proposishonnan pa stipulá i implementá maneho. E minister ta disidí riba e proposishonnan. E SG ta kordiná di metanan di maneho ku ta surpasá e ministerio ( pa medio di e reunion di e SG). E SG i e ministerio ta palabrá e maneho. Nan ta definí resultadonan kla den e palabrashon.
E Sekretario General ta presidente di e Tim di Maneho; e ta kordiná e desaroyo i implementashon di maneho. Den e TM e direktor di maneho ta desaroyá maneho di akuerdo ku e indikashon di e minister. E direktor di sektor ta ehekutá e maneho den e TM. E SG ta responsabel na e minister pa loke ta trata e desaroyo di e maneho di e ministerio i e ehekushon di e maneho. Parti di e responsabilidat ta e presupuesto (usá) di e ministerio. Pues e SG ta responsabel pa e maneho (bedrijfsvoering) den e ministerio. Den e presupuesto aprobá den e atministrashon e SG ta traha a base di un siklo di planning i control. Asuntu tokante kon mester muebla un organisashon, finansa, IT i personal ta bou di su outorisashon.


text:
Suma di garantia (borg)
Presta material deportivo
Descripcion
Si bo scol of organisacion deportivo tin mester di material deportivo, bo por presta esaki cerca di IBISA (Instituto Biba Saludabel y Activo). IBISA tin material deportivo disponibel cu e ta presta na scol y na organisacion deportivo. E servicio aki ta destina pa uzo pa actividad di un solo biaha of di un duracion cortico.
Unda pa pidi'e? / Mas informacion na
Magazijn di IBISA
Kico mi tin di hiba cu mi?
Cuanto e ta costa?
Minimo Awg. 50,- (Placa di garantia - borg)
Cuanto tempo ta dura pa hay'e?
Ta depende di e material desea.


text:
Kralendijk - Departamento di Salubridat Públiko tin bon bista riba e fuentenan di kontagio, apesar di un oumento den e kantidat di kontagio. Den mayoria di kaso ta bai pa grupo di kontagio: 1 grupo na un skol básiko, 2 grupo na skol sekundario, 1 grupo na MBO i un ekipo di deporte.
E kantidat di kontagio a oumentá. Fin di ougùstùs tabatin 13 kontagio nobo, prinsipio di sèptèmber 47, miéntras e siman akí te ku djabièrnè 10 di sèptèmber 2021, 71 kontagio nobo a bin aserka. E espektativa ta ku e kantidat di kontagio ta keda haltu e simannan ku ta bini.
Te ku awor ta spesialmente mucha i hóben ku a kontagiá ku e vírùs di corona. E variante dèlta ta hopi kontagioso. Di hóbennan den e edat di 12 te 18 aña, awor ta solamente 31.2% ta kompletamente bakuná. Pa e motibu ei e vírùs por plama fásilmente bou di e grupo akí. No ta bakuná mucha bou di 12 aña. Generalmente mucha i hóben ta haña keho leve ora nan kontagiá ku e vírùs.
Na e momentu akí no ta nesesario pa tuma medida èkstra na Boneiru pa kombatí e vírùs. Tin ún adulto hòspitalisá, kuido no ta bou di preshon awor akí. E departamento di Salubridat Públiko ta vigilá e situashon bon. Si ta nesesario pa tuma medida èkstra, e departamento lo konsehá Gezaghèber tokante esaki.
Si muchanan tin keho, e konseho na mayornan ta pa no laga nan bai skol i traha un sita pa nan tèst. No warda, na e momentu akí tin hopi corona bou di mucha i hóben. Ora Salubridat Públiko òf skol konsehá pa muchanan bai den karentena, mayornan mester pèrkurá pa nan yunan keda paden. E ora ei e muchanan no mester tin kontakto ku hendenan ku un salú vulnerabel manera welo i wela. Tambe e departamento di Salubridat Públiko ta hasi un yamada na hóbennan pa bakuná.
Bo tin keho òf bo yunan tin keho? Keda kas i yama 0800 0800 pa un tèst di corona. Despues di tèst bai kas mesora i warda aya resultado di tèst. Si bo tèst positivo, tene bo mes na regla- i tepnan ku bo ta haña di Salubridat Públiko.


text:
Geplaatst op 18 August 2020 dor di Ministerio Enseñansa, Siensia, Kultura & Deporte
WILLEMSTAD – Gobièrnu di Kòrsou ta gradisí Asosashon Promoshon Konsenshi Istóriko (APKI) ku ta forma parti di Plataforma Sklabitut i Herensia di Sklabitut pa oganisá konmemorashon 225 aña Lucha pa Libertat ku e tema Kiko Awor: ‘Kita bo rudia for di nos Outonomia.’ Na okashon di e konmemorashon diferente kategoria di edat a para ketu riba e tema akí i a elaborá esaki for di kada un su perspektiva sea ku un diskurso òf poema. Kòrsou por a reflekshoná kon leu nos ta den nos proseso di outo-determinashon i tambe reflekshoná riba posibel akshonnan ku mester tuma pa nos komo pueblo sigui avansá.
Un akshon konkreto di parti di Gobièrnu pa konmemorá e fecha riba kua na 1795 Tula i su kompañeronan a inisiá den área di Kenepa e lucha inkansabel ku a kondusí na libertat, ta pa dektretá e Siklo Restourashon. Gobièrnu a tuma e desishon importante akí teniendo kuenta ku ta importante pa duna kontinuashon na alsa konsiensia riba e Lucha pa Libertat di Tula ku tabata karga e prinsipionan di e balornan igualdat, fraternidat i libertat i e proseso di emanispashon.
E Siklo di Restourashon tin komo meta pa nos restourá e konosementu di nos historia kreando programanan rondó di áreanan históriko na Kòrsou tantu pa nos pueblo komo pa turistanan. Tur aña tin shete (7) fecha ku por marka un siklo anual pa konmemorá nos historia di sklabitut. Esakinan ta: 25 di mart Dia Internashonal pa Rekordá Víktimanan di Sklabitut i Komersio Trans-Atlántiko di e pueblo sklavisá, 1 di yüli Dia di Emansipashon, 17 di ougùstùs Dia di Lucha pa Libertat, 23 di ougùstùs Dia Internashonal pa rekordá Komèrsio di Katibu i su Abolishon, 3 di òktober Fecha riba kua Tula a keda dekapitá na Kòrsou, 2 di desèmber Dia Internashonal pa Abolishon di Sklabitut i 10 desèmber Dia di Derechi Humano.
Gobièrnu ta tene kuenta na e fechanan di e Siklo di Restourashon pa kumpli ku e siguiente akshonnan:
‑ Stimulá i promové mas investigashon riba formanan ku por restourá nos historia di sklabitut i pone e konosementu akí na disposishon di pueblo;
‑ Inventarisá i identifiká sitionan di memoria kolektivo den tur área di Kòrsou pa por enfoká riba e historia di forma ku esaki ta sirbi pa nos komunidat por alsa su konosementu i konsiensia riba konsekuenshanan di sklabitut, e proseso di restourashon i fortifikashon sosial kultural di nos komunidat;
‑ Krea un plataforma, konsistiendo di ministerionan, fundashonnan, otro organisashonnan, antropólogo, historiadónan i artistanan kaminda ta stimulá i promové tur inisiativa ku ta enkaminá e proseso di restourashon di forma ku pueblo di Kòrsou por sa mas i kapitalisá riba nos historia riku pa nos desaroyo personal i kolektivo di nos pueblo;
‑ Sigui traha konvinsentemente riba e konsiensia i nifikashon di e balornan igualdat, fraternidat i libertat pa tur siudadano di Kòrsou den forma di materialnan informativo ku por uza den kuríkulo na skolnan, den tur bario di Kòrsou, riba medionan sosial i mas;
‑ Krea proyekto i aktividatnan ku ta enfatisá balor di nos historia i e aspekto di sobrebibensia salí for di e konsepto libertat i e responsabilidat ku esaki ta trese kuné;
‑ Uza fechanan di e siklo pa krea, inisiá, forma, konmemorá, restourá, dialogá, evaluá i midi desaroyo di nos pueblo miéntras ta alsa e balor di nos historia i herensia tantu tangibel komo intangibel di sklabitut.
E dekreto a keda presentá 17 di ougùstùs 2020 durante di e bunita seremonia di konmemorashon di 225 aña Lucha pa Libertat organisá pa APKI ku a tuma lugá na Parke Lucha pa Libertat dilanti di e monumento Desenkadená, den presensia di dignatario i pueblo di Kòrsou. Por tuma nota di e momentu históriko den e potrètnan athunto. Pa mas informashon di tur e akshonnan por mail nos na OWCS.Communicatie@gobiernu.cw.


text: Commission Commandeursbaai a tene un encuentro na Centro di Bario Savaneta diasabra ultimo, 6 di juni 2020, cu a bai den un bon ambiente. Nos ta satisfecho cu e cantidad di habitantenan cu a acudi na e invitacion. Nan ta mustra di ta preocupa cu locual ta pasa den nos bario. Un indicacion palpable cu encuentronan social den bario a bai perdi, pero tin cu lanta bek. Mester sigui yama encuentronan asina pa sa locual ta biba bao nos hendenan. Ta necesario ariba un base mas amplio vocifera opinion y tuma accion. A apunta un panel di 8 persona, Sr. Jerry Schwengle, Presidente, Sr. Salomon Koolman, Sr. Ryan Hernandis, Penning Meester, Sra. Mercedes Levenston, Secretaria, Sra. Desiree Paalman, Secretaria, Sra Vianca Arends, Miembro, Sr. Jeffrey Schwengle, Miembro, Sr. Gerry Koolman, Miembro. E president, Sr. Jerry Schwengle a duna un splicacion amplio con e situacion ta actualmente y pa tende e reaccion di e pueblo di Savaneta. Durante e reunion e enfoke principal tabata e proyecto nan pediente pa wordo ejecuta. Un di nan ta “Aruba Ocean Villas” A duna un splicacion di e carta di D.O.W. dirigi na Minister di Infra y e reaccion di e doño di proyecto “Aruba Ocean Villas” riba e tantisimo cartanan y avisonan di D.O.W. y DIP cu e doño a ignora completamente. E persona aki Sra. O. Henriquez ta persisti di sigui traha contra tur ley y rapport cu a pone den e cartanan di aviso na su persona pa pone un paro na su construccion. Sra. O. Henriquez no tin e permisonan legal y ta tuma tereno di gobierno sin autorisacion. Un otro preocupacion ta con e persona aki ta tapa e caminda di rooi di tal manera cu esaki por causa hopi daño di awa pasobra e ta tapa e pasada di awa natural cu no tin salida pa laman. E caminda ta tapa completamente door di piedra y santo. E commission cu sosten di pueblo di Savaneta lo kier pone presion pa haña sa pakiko DOW y DIP no a actua y desmantela locual ta poni den nan cartanan. Ta poni tambe cu si e Minister duna permiso, e Minister ta actua contra tur ley. Cu e cartanan aki den man ta bai protesta pa pone presion ariba e departamentonan pa tuma accion. Publico presente a mustra nan indignacion y nan ta dispuesto na sali y demostra. Ta basta y no lo tolera mas tin cu proteha locual nos tin. Lo exihi pa ehecuta e rapport manda pa Minister. Ta fiha un protesta pa Diasabra, 13 juni 2020, 5:00 PM cu lo Sali for di Centro di Bario Savaneta direccion pa Aruba Ocean Villas. Y e protesta ta: Con un minister contra tur ley por duna permiso? DOW, DIP y DNM. Unda nos ROP a keda? Tur saliña y mangrove ta protehi. Nos kier mira e permiso ei y ken a firma e permiso ei contra tur lei. Nos ta bai referi na e ultimo carta di DOW fecha 1 juli 2016 na unda desde juli 2015, DOW a cuminsa actua contra di e doño. E doño a sigui traha apesar cu DOW a stop su construccion varios biaha. Adhunto e diferente cartanan:


text:
DISKURSO DI GOBERNADOR
SEÑORA LUCILLE GEORGE-WOUT
PARTIMENTU NA GRANDI DI KONDEKORASHON (‘lintjesregen’)
26 DI APREL 2017
Bon dia tur hende presente,
Ta un honor pa na nòmber di Su Mahestat Rei Willem Alexander mi entregá na un kantidat di boso un kondekorashon real. Na total 10 persona lo risibí un kondekorashon. Ta trata di hende ku na Kòrsou nos ta orguyoso di nan.
Dia di partimentu na grandi di kondekorashon (‘lintjesregen’) ta un dia ku semper mi ta anhelá pa yega. Ta un momentu ku komo parti di Reino Ulandes, nos por ta orguyoso di e vínkulo ku komo paisnan nos ta kompartí ku otro. Ademas, ta un momentu ku nos ta reflekshoná riba importansia di trabou boluntario i e impakto ku esaki tin riba nos komunidat.
Un komunidat no por eksistí sin hende manera boso. Boso kontribushon na komunidat ta di balor inkalkulabel. Boso ta servisial, boso ta konektá hende ku otro, boso ta skucha i boso ta inovativo ku e tiki medionan ku tin biaha boso tin na disposishon. Boso ta presta yudansa, kaminda otronan ta faya di hasi esei.
Mi ta sigur ku boso dedikashon ta laga un sonrisa riba kara di hopi di e hendenan ku ken boso ta atendé. Nan ta sumamente gradisidu pa tur loke boso ta hasi. Hopi di boso a dediká boso na desaroyo di nos muchanan, na hubentut i deporte, na enseñansa spesial, na konservashon di kultura i historia, pero tambe na proyektonan via iglesia, na boso propio empresa òf na proyektonan sosial.
Mi no por kaba di enfatisá sufisientemente kon importante boso aporte ta pa komunidat i aki mi ke bolbe ekspresá mi apresio. I ta p’esei awe boso ta sentro di atenshon. Mi sa ku boso no ta kustumbrá ku esaki, pero disfrutá awe di tur e gabamentu akí. Boso ta meresé! Anto esaki ta opinion di Su Mahestat, nos Rei tambe!
Mi ke papia kòrtiku pa mustra riba boso aktividatnan partikular, esta loke a kondusí na e kondekorashon akí. Despues mi ta pasa palabra pa mi achudant ku lo lesa e Dekreto Real, promé ku mi pasa na pega e kondekorashonnan na boso pechu.
1Sra. R.M. AlbertinaBo tin hopi aña ta dediká bo na Toastmasters. Esaki bo ta hasi ku gran dedikashon. Bo ta konsiderá importante tambe pa deporte risibí e atenshon i fondonan nesesario via Cur. Sport +Olympische Federatie CSOF, Federashon di Taekwando i Curaçao Softbal Bond. Ademas, bo dedikashon na hasi pueblo konsiente di importansia i nifikashon di bandera di Kòrsou, nos eskudo i nos himno ta sumamente apresiá.
2Sra. M.L. Barry-James Bo kompromiso durante hopi aña ku komunidat Metodista na nos isla ta motibu di mashá apresio. Nada ta di mas pa Sra. Barry-James! Sea pa duna mucha lès i tuma nan den bo kas durante fin di siman, òf bai ku bo kor bai kanta pa enfermonan, òf sostené hende muhé den nan aktividatnan. Dedikashon di Sra Barry-James no tin límite.
3Sr. V.D. DaswaniMi por bien yama bo ‘shenpia’. Si bo no ta okupá bo den Rotary ku tur sorto di proyekto boluntario, bo ta sumamente okupá ku tur sorto di funshon den direktiva di ‘Curaçao Indian Business Association’, den CARF (Curacao Animal Rights Foundation), òf Asosiashon di Outismo na Kòrsou. Sino ata bo ta organisá ku ‘British Pub Quiz’ aktividatnan ku ta produsí hopi plaka pa kualke bon kousa. Ademas, hopi aña largu bo a dediká bo den direktiva di DMO, na desaroyo i seguridat di Punda. Chapeaux!
4Sra. L.P. Henriquez-VillarealMi sa ku bo no gusta ta sentro di atenshon, pero ku bo historial, bo ta meresé realmente pa tur wowo ta riba bo. Tur loke bo a hasi durante e 48 añanan tras di lomba tabata ku e mucha den foko. Komo dosente bo a duna semper un tantu mas, e èkstra mas. Pero dunamentu di lès so no tabata basta pa bo. Bo a organisá tambe tur sorto di otro aktividat pa e muchanan i bo mes a sòru pa rekoudá e fondonan nesesario. Anto si esei no alkansá bo tabata paga ku sèn fo’i bo propio saku. Bo tabata hasi esei tambe den kaso ku e muchanan no tabatin sèn pa akohida despues di skol. Mi ta sigur ku masha mucha a yega basta mas leu den bida, ku bo yudansa.
5Sr. J. KleijnBetonbouw tabata pa bo no solamente un empresa, sino tambe un famia. Bo a pèrkurá semper bon pa bo trahadónan i prueba di esei ta e apresio ku nan tabatin pa bo. Ma no ta pa nan so bo tabatin atenshon, sino pa hendenan di ménos rekurso den nos komunidat tambe. Bienestar di e famianan ku a bai biba den e kasnan ku bo a traha tambe tabata bo preokupashon. Meskos tambe pa Asosiashon di Mayornan Totolica pa ken bo a traha e sentro pa ‘muchanan ku masha difikultat pa siña’ (ZMLK) ku te dia djawe ta na uso. Ma tin mas kos. Via Lions Club tambe bo a dediká bo hopi aña na un kantidat di proyekto.
6Sr. C. PalaciosDen bida diario bo por ta reportero na radio, pero segun mi, bo berdadero pashon ta pa hubentut i deporte. Bo tin hopi aña kaba ta dediká bo na hubentut. Via deporte bo ta eduká nos muchanan mustrando nan riba norma i balor. Bo ta laga nan deskubrí nan kapasidatnan, i di e forma ei, eksplorá
nan oportunidatnan. Esaki bo ta hasi den bario di Brievengat, kaminda for di nada bo a lanta un tim di basketbòl. Meskos bo ta hasi serka Bos di Hubentut via Brigada di Seguridat i Formashon, i ademas serka e tim di futbòl na Kintjan. Bo ta sigui hasi e trabounan akí ku kompleto konvikshon, te asta si bo mester hinka man den bo propio saku pa juda.
7Sra. R.E.C.N Sintiago-ZimmermanAsina menshoná bo nòmber, hende ta pensa riba Karnaval. Ta hopi aña kaba bo ta dediká bo na Karnaval i su konservashon. Esaki ta sosodé den “Estreno di Pikete” òf ‘Estreno Mas Pikete’, òf den otro gruponan ku por ta den pèrtá. Bo ta responsabel pa e diseño- i pañanan di e gruponan, pero bo ta coach hóbennan tambe pa asina mantené e fiesta di Karnaval bibu. Bo ta asta asina pashoná ku ora periodo di Karnaval pasa, bo ta kuminsá plania mesora pa e siguiente fiesta di Karnaval.
8Sr. I.A.J. van DoorenBo bida tin mas ku 30 aña kaba ta drei rònt di deporte di ‘zeil’. Hopi hende ta mira den bo pa ‘zeilsport’ un faktor indispensabel. Sin bo konosementu i bo habilidat zeilsport na Kòrsou lo tabatin totalmente un otro kara. Bo a inventá asta un sistema di ‘handycap’ pa e barkunan di bela, di moda ku kompetensia por tuma lugá di un forma mas honesto. Banda di esei bo ta pone bo mes disponibel boluntariamente tambe na e otro islanan di Reino, pa yuda nan hasi e deporte mas profeshonal.
9Sra. I.C. DwarkasingPa mas ku 40 aña kaba bo a dediká bo na enseñansa spesial. Bo tabata i ta haña te ainda importante pa e muchanan akí tambe por tuma parti aktivo den nos komunidat. Bo aporte den esaki, ta guia e muchanan den hasimentu di hùiswèrk òf organisá ‘kamp’ pa nan. Bo ta sali na interes di e muchanan akí asta na nivel internashonal via ‘Association for Supervision Curriculum Development’. Pero parse ku esaki no ta basta. Bo ta ademas boluntario den e movementu di muhé SEDA i bo ta yuda otro famianan ku pakete di paña i kuminda.
10Sr. A.D. van der ReeBo firme konvikshon ta ku historia no mester bai pèrdí. Komo presidente i fundadó di ‘Stichting Battle Station Blaauw Force Curaçao’ bo a pone komo meta, konservashon i maneho di e restunan di Segunda Guera mundial na Kòrsou i ekshibí nan tambe pa públiko. Bo a yega leu kaba ku bo plannan pa habri un parke na airu liber i un museo tokante Segunda Guera Mundial na Blue Bay. Pero banda di esaki bo ta kompartí bo konosementu tambe ku hóben i adulto via charlanan na skol i via vários organisashon. Tur aña bo ta kooperá ku e konmemorashon i bo tabata tambe ko-fundadó i donatùr di ‘World War 2 expositie Guera na Kòrsou’.
Awor, despues di e relato impreshonante aki di boso estado di servisio prestá na komunidat, mi ta pidi mi achudant pa e lesa e Dekreto Real.
Mi ta felisitá boso ku boso Kondekorashon Real i mi ke enkurashá boso pa sigui hasi e bon trabou, i inspirá otronan pa huntu ku boso sigui traha na bienestar di kolektividat di nos pais.
Un kaluroso aplouso pa nos hendenan ku awe a risibí un kondekorashon meresí!!!


text:
CLINICANAN DI HOSPITAL A RICIBI ATENCIÓN DI E MINISTERIO DI BOLUNTARIO DI FREEWINDS.
Yudando pa mantene lugarnan saludabel nda e comunidad ta pone e cuido pa nan salud den man di otronan, ta e objetivo di e Ministerio di Boluntario di Freewinds. Nan ta provee información y desinfección na e facilidadnan clave di hospital.
Un reunión a wordo teni cu e manager di Medical Support and Outpatient Clinics, e manager di Hotel dienst y e persona encarga cu control di infección di Dr. Horatio Oduber Hospital.E staff a haya informacio di D7, cu ta e agente mas efectivo pa combati virus y batería.
Adicionalmente, a mustra e personal di maneho e Stay Well videos di prevención y a duna nan e Daily Cleaning and Sanitizing Checklist pa nan usa. A wordo comproba cu dor di sigi e información den e materialnan aki por para Covid 19 di plama.
Charisa Chaljub, manager di Hotel dienst a comenta despues di a waak e videos y e checklist `pa desinfeccion¨E lista aki ta hopi detaya y mas apropia pa Covid 19. Danki pa tur e información y pa yuda nos sa mas.¨
Te awor dos oficina administrativo y 4 outpatient clinics a wordo desinfecta pa e Ministerio di Boluntario. A traha plan pa sigi desinfecta e otro espacionan den un futuro cercano pa asina staf y pacientenan por ta mas proteha.
Un staf di maneho di hospital a comente¨Hopi danki pa bini y pa e ayudo, tin biaha nos ta asina druk cu loke nos ta hasiendo paden cu nos no ta considera cu por tin ayudo di pafor. Hopi danki.¨
Después di a desinfecta e clínica Srta. Chaljub a bisa¨Tin un ambiente di limpiesa y ta hole limpi. Esaki ta duna nos un sentimento di relevo pasobra ela wordo hasi. Mi mester bisa danki.
Pa haya sa con pa preveni malesa usando metodonan di limpieza y desinfección apropia na cas of trabou bishita e How to Stay Well Prevention and Resource Center onlina na www.scientology.org/staywell na unda bo ta haya tur e material di Stay Well bo por download copia di esakinan gratis. Tur e material ta obtenibel na ingles, spaño y hulandes y 18 idioma mas.
Pa haya sa di freewinds, waak Inside Scientology The Freewinds na Scientology Network na www.scientology.tv/series/insidescientology/freewinds.html
Pa haya sa con bo por haya e Daily Cleaning checklist,
CONTACT
Freewinds Port Captain
ken.weber@freewinds.org
Tel/ WhatsApp: +1-727-666-0645